༄༅། །ཚད་མ་རིགས་པའི་གཏེར་གྱི་དཀའ་འགྲེལ་གནད་ཀྱི་སྙིང་པོ་གསལ་བྱེད་ལས། འབྲེལ་པ་བརྟག་པའི་རབ་ཏུ་བྱེད་པ་སྟེ། རབ་ཏུ་བྱེད་པ་དྲུག་པའི་རྣམ་པར་བཤད་པའོ།། དགག་སྒྲུབ་ཤར་གྱི་ཐང་ཆེན་ལ་འཛེགས་པའི། །འགལ་འབྲེལ་ཉི་ཟླའི་སྣང་བྱེད་ཁ་ལོ་པས། །དད་པའི་མདོངས་མཐོ་རྣམ་དཔྱོད་གཙུག་ཕུད་ཅན། །དགའ་བའི་གར་བྱེད་མགྲིན་རྔའི་གཟེངས་བསྟོད་ཅིག །བཞི་པ་འབྲེལ་བ་དང་འགལ་བ་རྟོགས་ཚུལ་ལ་གཉིས། མཚམས་སྦྱར་བས་མདོར་བསྟན། སོ་སོའི་རྣམ་གཞག་རྒྱས་པར་བཤད་པའོ། །དང་པོ་ནི། ཚད་མའི་མཚན་ཉིད་འཆད་པའི་སྔོན་དུ་འགལ་འབྲེལ་གྱི་རྣམ་གཞག་བཤད་པ་ཆོས་ཅན། དགོས་པ་ཡོད་དེ། དགག་བྱ་འགོག་པ་དང་བསྒྲུབ་བྱ་སྒྲུབ་པ་ཁྱོད་ལ་རག་ལས་པའི་ཕྱིར་ཞེས་འཆད་པ་ནི། དགག་དང་སྒྲུབ་པ་ཇི་སྙེད་པ། །ཞེས་སོགས་ཤློ་ཀ་གཅིག་གོ། །གཉིས་པ་ལ་གཉིས། འབྲེལ་བའི་རྣམ་གཞག་རྒྱས་པར་བཤད། འགལ་བའི་རྣམ་གཞག་རྒྱས་པར་བཤད་པའོ། །དང་པོ་ལ་གསུམ། དོན་ལ་འབྲེལ་བ་དགག །བློ་ངོར་འབྲེལ་བ་སྒྲུབ། འབྲེལ་བ་ངེས་བྱེད་ཀྱི་ཚད་མ་བཤད་པའོ། །དང་པོ་ལ་གཉིས། སྤྱིར་དགག །སོ་སོར་དགག་པའོ། །དང་པོ་ནི། ཤེས་བྱ་ཆོས་ཅན། དོན་ལ་འབྲེལ་བ་མ་གྲུབ་སྟེ། དོན་ལ་འབྲེལ་བའི་ངོ་བོ་མ་གྲུབ། མཚན་ཉིད་མ་གྲུབ། སྒྲ་དོན་མ་གྲུབ་པའི་ཕྱིར། དང་པོ་གྲུབ་སྟེ། དོན་ལ་དངོས་པོའི་ཆོས་ཐ་དད་པ་གཉིས་གཅིག་ཡིན་པ་མི་སྲིད་ཅིང་། ཆོས་གཅིག་ཉིད་ལ་འབྲེལ་བའི་ཐ་སྙད་མི་འཐད་པའི་ཕྱིར་དང་། དངོས་མེད་རང་གི་ངོ་བོས་མ་གྲུབ་པ་ལ་དངོས་འབྲེལ་དོན་ལ་གྲུབ་པ་དེ་བས་ཀྱང་མི་འཐད་པའི་ཕྱིར་རོ། །རྟགས་གཉིས་པ་གྲུབ་སྟེ། ཆོས་གང་ཞིག་ཆོས་གཞན་འབྲེལ་ཡུལ་དུ་མི་འདོར་བ་དེ། འབྲེལ་བ་སྤྱིའི་མཚན་ཉིད་དུ་བཞག་དགོས་པ་གང་ཞིག །དོན་དམ་པར་དངོས་པོ་མ་འདྲེས་པར་གནས་ཤིང་། དངོས་མེད་ལ་གདོད་མའི་ངོ་བོ་མ་གྲུབ་པས་མཚན་ཉིད་དེ་མི་ཚང་བའི་ཕྱིར་རོ། །རྟགས་གསུམ་པ་གྲུབ་སྟེ། འབྲེལ་བའི་སྐད་དོད། སམ་བནྡྷ་ཞེས་པ་ཡང་དག་པར་བཅིངས་པའམ། པྲ་ཏི་བནྡྷ་ཞེས་པ་སོ་སོར་བཅིངས་པ་ཞེས་པའི་དོན་ཡིན་པ་གང་ཞིག །དོན་དམ་པར་དངོས་པོ་དང་དངོས་མེད་གང་ལ་ཡང་སྒྲ་དོན་དེ་མི་ཚང་བའི་ཕྱིར་ཞེས་འཆད་པ་ལ། ཆོས་གཉིས་གཅིག་ལ་མི་སྲིད་ཅིང་། གཅིག་ལ་འབྲེལ་པ་མི་སྲིད་པས། ཞེས་སོགས་ཤློ་ཀ་གསུམ་མོ། །གཉིས་པ་སོ་སོར་དགག་པ་ལ་གསུམ། དོན་ལ་བདག་གཅིག་འབྲེལ་བ་དགག །དོན་ལ་དེ་བྱུང་འབྲེལ་བ་དགག །དེ་ལས་གཞན་པའི་འབྲེལ་པ་མེད་པར་བསྟན་པའོ། །དང་པོ་ནི། ཤེས་བྱ་ཆོས་ཅན། བྱས་མི་རྟག་གི་འབྲེལ་བ་དོན་ལ་མ་གྲུབ་སྟེ། བྱས་མི་རྟག་གཉིས་དོན་ལ་ཐ་དད་དུ་མ་གྲུབ་པ་གང་ཞིག །ཐ་དད་སོ་སོ་བ་གཉིས་མིན་པ་ལ་འབྲེལ་བ་མི་འཐད་པའི་ཕྱིར། དང་པོ་གྲུབ་སྟེ། བྱས་མི་རྟག་གཉིས་དངོས་པོར་གྱུར་པའི་དབྱེར་མེད་ཀྱི་བདག་ཉིད་གཅིག་ཡིན་པའི་ཕྱིར་རོ། །ཞེས་པའི་དགག་པ། དགག་ལན་དང་བཅས་པ་འཆད་པ་ལ། བདག་གཅིག་པ་ལ་ཆོས་གཉིས་མེད། ཞེས་སོགས་ཤློ་ཀ་གསུམ་མོ། །གཉིས་པ་དོན་ལ་དེ་བྱུང་འབྲེལ་དགག་པ་ལ་གཉིས། རྒྱུ་འབྲས་རྫས་ལ་འབྲེལ་བ་དགག །རྒྱུ་འབྲས་རིགས་ལ་འབྲེལ་བ་དགག་པའོ། །དང་པོ་ནི་ཤེས་བྱ་ཆོས་ཅན། དོན་ལ་མེ་དུ་གཉིས་ལ་དེ་བྱུང་འབྲེལ་མ་གྲུབ་སྟེ། མེ་དུ་གཉིས་དུས་མཉམ་ན་དེ་འབྱུང་འབྲེལ་མི་འགྲུབ། སྔ་ཕྱི་ཡོད་ན་གཅིག་དངོས་པོར་ཡོད་དུས་གཅིག་ཤོས་དངོས་པོར་མེད་པའི་ཕྱིར། གལ་ཏེ་ཁོ་ན་རེ། སྐྱོན་མེད་དེ། མེ་ལ་མ་ལྟོས་པའི་དུ་བ་རྐྱང་པ་ལ་དེ་བྱུང་འབྲེལ་གྲུབ་པའི་ཕྱིར་ཟེར་ན། འོ་ན་དུ་བ་དེ། དུ་ལྡན་ལ་ལ་མེ་ཡོད་པར་བསྒྲུབ་པའི་རྟགས་ཡང་དག་མིན་པར་ཐལ། དུ་བ་དེ་མེ་ལ་མ་ལྟོས་པའི་ཕྱིར། རྟགས་དངོས། གལ་ཏེ་ཁོ་ན་རེ། དོན་ལ་མེ་དུའི་འབྲེལ་པ་གྲུབ་སྟེ། དོན་ལ་དུ་བ་དེ་མེ་ལ་ལྟོས་པའི་ཕན་གདགས་བྱ་ཡིན་པའི་ཕྱིར་ཟེར་ན། དོན་དམ་པར་མེ་དུ་གཉིས་ཕན་གདགས་བྱ་འདོགས་བྱེད་མ་ཡིན་པར་ཐལ། མེ་དུ་གཉིས་གཅིག་དངོས་པོར་གྲུབ་དུས་གཅིག་ཤོས་དངོས་པོར་མེད་པའི་ཕྱིར། ཡང་ཁོ་ན་རེ། དོན་དམ་པར་དུ་བ་དེ་མེ་ལ་འབྲེལ་བ་ཡིན་ཏེ། དོན་དམ་པར་མེ་མེད་ན་དུ་བ་མི་འབྱུང་བའི་ཕྱིར་ཟེར་ན། མི་འཐད་དེ། ཐ་སྙད་དུ་མེད་ན་མི་འབྱུང་བ་ཙམ་གྱིས་འབྲེལ་པ་འགྲུབ་ན། རྭ་གཡས་གཡོན་ཀྱང་འབྲེལ་པར་ཐལ་བའི་ཕྱིར་དང་། དོན་དམ་པར་ནི་མེ་མེད་ན་དུ་བ་མི་འབྱུང་བ་འདི་ཡང་དཀའ་བའི་ཕྱིར་ཏེ། དོན་དམ་པར་འདས་མ་འོངས་ད་ལྟར་གྱི་མེ་གསུམ་པོ་གང་ཡིན་དཔྱད་ན་དཀའ་བའི་གནས་སུ་འགྱུར་བའི་ཕྱིར་རོ་ཞེས་འཆད་པ་ལ། སྔ་ཕྱི་མིན་ལ་དེ་བྱུང་མེད། །ཅེས་པ་ནས། དོན་ལ་མེད་ན་མི་འབྱུང་བའི། འབྲེལ་བ་རྫས་ལྡོག་བརྟགས་པས་ཁེགས། །ཞེས་པའི་ཚིགས་བཅད་ལྔའོ། །གཉིས་པ་ནི། ཁོ་ན་རེ། རྒྱུ་འབྲས་རང་མཚན་པ་ལ་འབྲེལ་བ་དོན་ལ་མེད་ཀྱང་། རྒྱུ་འབྲས་ཀྱི་རིགས་ལ་འབྲེལ་བ་དོན་ལ་ཡོད་དོ་ཞེ་ན་དེ་ཡང་མི་འཐད་དེ། རྒྱུ་འབྲས་ཀྱི་རིགས་དེ་ཅི། རྒྱུ་འབྲས་མཚན་ཉིད་པ་ཡིན་ན་སྔར་གྱི་སྐྱོན་ལས་མི་འདའ། དེ་ལས་གཞན་པའི་རིགས་སྤྱི་དང་བྱེ་བྲག་བརྟག་པར་བཀག་ཟིན་པའི་ཕྱིར་ཞེས་འཆད་པ་ལ། རང་གི་མཚན་ཉིད་འབྲེལ་མེད་ཀྱང་། །ཞེས་སོགས་ཤློ་ཀ་ཕྱེད་དང་གཉིས་སོ། །གསུམ་པ་དེ་ལས་གཞན་པའི་འབྲེལ་པ་མེད་པར་བསྟན་པ་ནི། དོན་ལ་བདག་གཅིག་དང་དེ་བྱུང་འབྲེལ་གྲུབ་པ་བཀག་པ་འདི་ཆོས་ཅན། ཁྱོད་ལ་བརྟེན་ནས། ལྡན་པ་དང་འདུ་བའི་འབྲེལ་བ་སོགས་ཀྱང་དོན་ལ་མ་གྲུབ་པར་རྟོགས་ནུས་ཏེ། ལྡན་པའི་འབྲེལ་བ་སོགས་ལ། འབྲེལ་བ་མཚན་ཉིད་པ་ཡོད་ན་བདག་གཅིག་དང་དེ་བྱུང་འབྲེལ་གཉིས་པོ་གང་རུང་ལས་མི་འདའ་ཞིང་། དེ་གཉིས་གང་རུང་དུ་མི་འདུ་ན་འབྲེལ་བ་མཚན་ཉིད་པར་མི་འགྱུར་བའི་ཕྱིར་རོ། །དེ་ཡང་གཅིག་ལ་དཔེར་མཚོན་ན། ཁྱོད་འདོད་པའི་ལྡན་པའི་འབྲེལ་བ་ཅི་ཡིན་བརྟག་སྟེ། དུས་མཉམ་པའི་འཁར་གཞོང་དང་རྒྱ་ཤུག་ལ་འབྲེལ་བ་གཉིས་པོ་གང་ཡང་མ་གྲུབ། འཁར་གཞོང་སྔ་མ་ལ་རྒྱ་ཤུག་ཕྱི་མ་རྟེན་པའི་འབྲེལ་བ་ནི་དེ་བྱུང་འབྲེལ་དུ་འདུ་བའི་ཕྱིར་རོ། །ཞེས་འཆད་པ་ལ། འདིས་ནི་ལྡན་དང་འདུ་བ་དང་ཞེས་པ་ནས། ལྡན་པ་ཅན་སོགས་གནོད་བྱེད་ཡོད། །གནོད་བྱེད་མེད་ན་གཉིས་པོར་འདུས། །ཞེས་པའི་བར་ཤློ་ཀ་དྲུག་དང་རྐང་པ་གཉིས་སོ། །དེས་ན་དོན་ལ་འབྲེལ་བ་དགག་པའི་རིགས་པ་འདི་དག་ནི། ཧ་ཅང་དཔྱད་པའི་སྐྱོན་གྱིས་དཀའ་བའི་གནས་ཅུང་ཟད་འཆར་ཏེ་ཉོན་ཅིག །དོན་ལ་དེ་བྱུང་གི་འབྲེལ་པ་གྲུབ་པར་ཐལ། དུ་བ་དེ་དོན་དམ་པར་མེ་ལ་འབྲེལ་བའི་ཕྱིར་ཏེ། དུ་བ་དེ་དོན་དམ་པར་མེའི་འབྲས་བུ་ཡིན་པའི་ཕྱིར། མ་ཁྱབ་ན། དུ་བ་དེ་དོན་དམ་པར་མེས་ཕན་གདགས་བྱ་ཡིན་པར་ཐལ། དེ་དེའི་འབྲས་བུ་ཡིན་པའི་ཕྱིར། འདོད་མི་ནུས་ཏེ། དུ་བ་དེ་མེའི་དུས་སུ་མ་སྐྱེས་པས་དངོས་པོར་མེད་པའི་ཕྱིར། མ་ཁྱབ་ན། རྒྱུ་འབྲས་དངོས་པོ་དངོས་མེད་ལ། །ཕན་བྱ་ཕན་བྱེད་འཐད་པ་དཀའ། །ཞེས་བཤད་པ་མི་འཐད་པར་ཐལ་ལོ། །གལ་ཏེ་རྩ་རྟགས་མ་གྲུབ་ན། དུ་བ་དེ། དོན་དམ་པར་མེའི་འབྲས་བུ་ཡིན་པར་ཐལ། དོན་དམ་པར་མེའི་འབྲས་བུ་ཡོད་པ་གང་ཞིག །དུ་བ་མེའི་འབྲས་བུ་ཡིན་པའི་ཕྱིར། རྟགས་དང་པོ་མ་གྲུབ་ན། དོན་དམ་པར་དུ་བ་དེ་དངོས་མེད་ཡིན་པར་ཐལ་ལོ། །གལ་ཏེ་དོན་ལ་དེ་འབྱུང་འབྲེལ་མ་གྲུབ་ཀྱང་། དུ་བ་དེ་དོན་དམ་པར་མེ་དང་འབྲེལ་ལོ་ཟེར་ན། འོ་ན་དུ་བ་དེ་དོན་དམ་པར་མེ་ལ་དེ་བྱུང་དུ་འབྲེལ་བར་ཐལ། འདོད་པ་གང་ཞིག །དེ་དང་བདག་གཅིག་ཏུ་མ་འབྲེལ་བའི་ཕྱིར། འདོད་ན། དུ་བ་དེ་དོན་དམ་པར་མེ་ལས་སྐྱེས་པར་ཐལ་ཞིང་། དེ་ཡང་འདོད་ན། སྔ་ཕྱི་མིན་ལ་དེ་བྱུང་མེད། །ཅེས་སོགས་དང་། རྒྱུ་འབྲས་དངོས་པོ་དངོས་མེད་ལ། །ཕན་བྱ་ཕན་བྱེད་འཐད་པ་དཀའ། །ཞེས་སོགས་བཤད་པ་མི་འཐད་པར་ཐལ་ལོ། །ཡང་དུ་བ་དེ་དོན་དམ་པར་མེ་དང་རྫས་གཅིག་ཡིན་པར་ཐལ། མེ་དུ་གཉིས་དོན་དམ་པར་རྫས་སུ་གྲུབ་པ་གང་ཞིག །དུ་བ་དེ་དོན་དམ་པར་མེ་དང་རྫས་ཐ་དད་མིན་པའི་ཕྱིར། ཕྱི་མ་མ་གྲུབ་ན། དེ་མིན་པར་ཐལ། མེ་དུ་གཉིས་གཅིག་རྫས་སུ་གྲུབ་དུས་ཅིག་ཤོས་རྫས་སུ་མ་གྲུབ་པའི་ཕྱིར་རོ། །ཡང་དོན་ལ་བདག་གཅིག་གི་འབྲེལ་པ་གྲུབ་པར་ཐལ། བྱས་པ་དེ། དོན་དམ་པར་མི་རྟག་པ་དང་བདག་གཅིག་ཏུ་འབྲེལ་བའི་ཕྱིར་ཏེ། བྱས་པ་དེ། དོན་དམ་པར་མི་རྟག་པ་དང་། བདག་ཉིད་གཅིག་ཡིན་པའི་ཕྱིར་ཏེ། བྱས་པ་དེ། དོན་དམ་པར་མི་རྟག་པ་དང་རྫས་གཅིག་ཡིན་པའི་ཕྱིར་ཏེ། དོན་དམ་པར་དེ་གཉིས་རྫས་སུ་གྲུབ་པ་གང་ཞིག །རྫས་གཞན་མིན་པའི་ཕྱིར། གལ་ཏེ་འདིར་མ་ཁྱབ་སྟེ། དོན་དམ་པར་བྱས་མི་རྟག་གཅིག་ཡིན་པའི་ཕྱིར་ཟེར་ན། འོ་ན་སྒྲ་འཛིན་མངོན་སུམ་ལ་སྒྲའི་བྱས་མི་རྟག་གཉིས་གཅིག་ཏུ་སྣང་བར་ཐལ། དོན་ལ་སྒྲའི་བྱས་མི་རྟག་གཉིས་གཅིག་ཡིན་པའི་ཕྱིར། འདོད་ན། སྒྲ་འཛིན་མངོན་སུམ་གྱིས། སྒྲའི་བྱས་མི་རྟག་གཉིས་གཅིག་ཡིན་པར་རྟོགས་པར་ཐལ་ལོ། །འདོད་ན་སྒྲའི་བྱས་མི་རྟག་གཉིས་གཅིག་ཡིན་པར་ཐལ་ལོ། །ཞེས་སོགས་རིགས་ལམ་ཕྲ་མོ་ལ་ཅི་ཟེར་ལན་བསམ་པར་བྱའོ། །འདིར་པཎ་ཆེན་ཕྱོགས་ལས་རྣམ་རྒྱལ་གྱིས་དོན་ལ་མེ་དུའི་འབྲེལ་བ་མེད་པ་མ་ཟད་དོན་ལ་མེ་དུ་གཉིས་རྫས་ཐ་དད་ཡང་མ་ཡིན་ཞིང་། དོན་ལ་མེ་དུ་གཉིས་རྒྱུ་འབྲས་ཡང་མ་ཡིན་པས། དོན་ལ་རྒྱུ་འབྲས་ཀྱི་རྣམ་བཞག་ཀྱང་མེད་ཅེས་བཤད། བསྟན་བཅོས་འདིར་ཡང་། རྒྱུ་འབྲས་དངོས་པོ་དངོས་མེད་ལ། །ཕན་བྱ་ཕན་བྱེད་འཐད་པ་དཀའ་ཞེས་དང་། དོན་ལ་མེད་ན་མི་འབྱུང་བའི། །འབྲེལ་བ་རྫས་ལྡོག་བརྟགས་པས་ཁེགས། །ཞེས། དོན་ལ་མེ་དུ་གཉིས་ཕན་འདོགས་བྱ་འདོགས་བྱེད་དང་། མེད་ན་མི་འབྱུང་བའི་རྒྱུ་འབྲས་མིན་པར་བཤད་པས། དོན་དམ་པར་དུ་བ་མེའི་འབྲས་བུ་མིན་པར་ཁས་ལེན་པ་རིགས་པའི་དབང་ཕྱུག་གི་ཡང་དགོངས་པ་ཡིན་ནོ། །འོ་ན། དོན་དམ་པར་དུ་བ་རྟག་པ་ཡིན་པར་ཐལ། དོན་དམ་པར་དུ་བའི་རྒྱུ་མེད་པའི་ཕྱིར་ཟེར་ན། འདི་མདོ་སྡེ་པའི་གྲུབ་མཐའི་རང་སྐྱོན་ཡིན་མོད། མ་ཁྱབ་ཟེར་བ་ལས་འོས་མེད་དོ། །གཉིས་པ་བློ་ངོར་འབྲེལ་བ་བསྒྲུབ་པ་ལ་གཉིས། བློས་ཇི་ལྟར་སྦྲེལ་བའི་ཚུལ། སྦྲེལ་ཚུལ་དེ་ལ་རྩོད་པ་སྤང་བའོ། །དང་པོ་ནི། བྱས་མི་རྟག་འབྲེལ་པ་དང་། མེ་དུའི་འབྲེལ་པ་དོན་ལ་མ་གྲུབ་ཀྱང་། ཐ་སྙད་སེལ་ངོར་གྲུབ་སྟེ། ཐ་དད་དུ་འབྱེད་པའི་རྟོག་པས། སྒྲ་བྱས་པ་མི་རྟག་པ་གསུམ་པོ་དེ་མཉན་བྱ་མིན་པ། སྐྱེས་པ་མིན་པ། སྐད་ཅིག་མ་མིན་པ་སྟེ་ལོག་པ་གསུམ་ལས་ཐ་དད་དུ་ཕྱེ། གཅིག་ཏུ་སྡུད་པའི་རྟོག་པས། སྒྲ་འདི་བྱས་པ་ཡིན་པའི་རྒྱུ་མཚན་གྱིས་མི་རྟག་པ་ཡིན་ཞེས་བྱས་མི་རྟག་རང་བཞིན་གཅིག་ཏུ་འཛིན་པའི་རྟོག་ངོར་བྱས་མི་རྟག་ལ་བདག་གཅིག་གི་འབྲེལ་བ་གྲུབ། དེ་བཞིན་དུ། ཐོག་མར་སྔར་གྱི་མེ་ལས་ད་ལྟར་གྱི་དུ་བ་བྱུང་སྙམ་དུ་སྔ་ཕྱི་སོ་སོར་ཕྱེ། མེ་ཡོད་པས་དུ་བ་ཡོད་སྙམ་དུ་གཅིག་ཏུ་སྡུད་པའི་རྟོག་ངོར་མེ་དུའི་འབྲེལ་པ་གྲུབ་པའི་ཕྱིར་ཏེ། གཞན་སེལ་ཕྱིན་ཅི་མ་ལོག་པའི་རྟོག་པ་ལ་བརྟེན་ནས། འཇུག་ཡུལ་སོ་སོར་ཐོབ་ནུས་པའི་ཕྱིར་ཞེས་འཆད་པ་ནི། རྣམ་རྟོག་ཡུལ་ལ་འཇིག་རྟེན་གྱི། ཞེས་སོགས་ཤློ་ཀ་གཅིག་གོ། གཉིས་པ་རྩོད་པ་སྤང་བ་ལ་གཉིས། བདག་གཅིག་འབྲེལ་ལ་རྩོད་པ་སྤང་། དེ་བྱུང་འབྲེལ་ལ་རྩོད་པ་སྤང་བའོ། །དང་པོ་ལ། ཁོ་ན་རེ། རྟོག་པས་སྒྲའི་སྟེང་དུ། བྱས་མི་རྟག་གི་དབྱེ་བསྡུ་བྱས་པ་ལྟར་དོན་ལ་གྲུབ་བམ་མ་གྲུབ། གྲུབ་ན། བྱས་མི་རྟག་གི་འབྲེལ་བ་དོན་ལ་གྲུབ་པར་ཐལ། དེའི་ཕྱིར། མ་གྲུབ་ན། བྱས་རྟགས་ལས་སྒྲ་མི་རྟག་པར་བསྒྲུབ་མི་ནུས་པར་ཐལ། དེའི་ཕྱིར་རོ་ཟེར་ན། དེ་ལྟར་དོན་ལ་མ་གྲུབ་ཀྱང་། བྱས་པས་སྒྲ་མི་རྟག་པར་བསྒྲུབ་ནུས་ཏེ། དེ་ལྟར་དབྱེ་བསྡུ་བྱེད་པའི་རྟོག་པས། འཇུག་ཡུལ་སྒྲ་མི་རྟག་པ་བརྒྱུད་ནས་ཐོབ་ནུས་པའི་ཕྱིར། ཞེས་འཆད་པ་ལ། བྱས་དང་མི་རྟག་བློས་སྦྲེལ་བ། །ཞེས་སོགས་ཤློ་ཀ་གཉིས་སོ། །གཉིས་པ་ལ་ཁོ་ན་རེ། མེ་མེད་ན་དུ་བ་མི་འབྱུང་བ་དེ་དུ་བའི་སྟེང་དུ་དོན་ལ་གྲུབ་བམ་མ་གྲུབ། མ་གྲུབ་ན་དུ་བ་རྒྱུ་མེད་ལས་འབྱུང་བར་ཐལ། དེའི་ཕྱིར། གྲུབ་ན། མེ་དུའི་འབྲེལ་པ་དོན་ལ་གྲུབ་པར་ཐལ། དེའི་ཕྱིར་ཟེར་ན། སྤྱིར་མེ་མེད་ན་དུ་བ་མི་འབྱུང་བ་ཙམ་ཡིན་མོད། དོན་དམ་པར་མེ་མེད་ན་དུ་བ་མི་འབྱུང་བ་ནི་མ་ཡིན་ཏེ། དོན་དམ་པར་དུ་བ་རང་གྲུབ་ཟིན་པའི་དུས་མེ་ལ་ལྟོས་མི་དགོས་པའི་ཕྱིར་དང་། སྔར་གྱི་མེ་ལས་ད་ལྟར་གྱི་དུ་བ་བྱུང་བ་ཡིན་ནོ་ཞེས་པ་ནི། རྟོག་པས་སྦྲེལ་བ་ཡིན་གྱི་དོན་སྔ་ཕྱི་གཉིས་དུས་མཉམ་གཅིག་ཏུ་མ་གྲུབ་པའི་ཕྱིར་རོ། །ཞེས་འཆད་པ་ལ། མེད་ན་མི་འབྱུང་དུ་བ་ལ། །ཞེས་སོགས་ཤློ་ཀ་གཉིས་སོ། །འདིར་རྣམ་པར་ཕྱེ་བའི་ལན་དེ་ལྟར་འདེབས་དགོས་ཏེ། དཔལ་ཤཱཀྱ་མཆོག་ལྡན་གྱིས། དོན་ལ་མེད་ན་མི་བྱུང་བའི། །འབྲེལ་བ་རྫས་ལྡོག་བརྟགས་པས་ཁེགས། །ཞེས་པར་མེ་མེད་ན་དུ་བ་མི་འབྱུང་བ་དེ་དོན་ལ་མ་གྲུབ་ཅེས་ཁས་བླངས། འདིའི་ལན་གྱི་ཐད་དུ་དེ་དོན་གནས་ཚུལ་ལ་གྲུབ་ཅེས་བཤད་པ་ཁས་བླངས་དངོས་འགལ་དུ་སོང་འདུག་པའི་ཕྱིར་རོ། །དེས་ན། མེ་མེད་ན་དུ་བ་མི་འབྱུང་བ་དོན་ལ་མ་གྲུབ་པས། སྤྱིར་དུ་བ་རྒྱུ་མེད་དུ་ཐལ་བ་ནི་མ་ངེས། དོན་དམ་པར་དུ་བ་རྒྱུ་མེད་དུ་ཐལ་བ་ལ་ནི་འདོད་ལན་འདེབས་དགོས་ཏེ། འབྲེལ་བརྟག་ལས། འདི་ནི་གཞན་དུ་འདུག་པ་ན། ཅི་སྟེ་དེ་གཉིས་གཅིག་ལ་ལྟོས། ལྟོས་པས་ཕན་པ་བྱེད་པར་འགྱུར། མེད་ན་ཇི་ལྟར་ཕན་པར་བྱེད། །ཅེས་དོན་དམ་པར་དུ་བ་མེ་ལ་ལྟོས་མི་དགོས་ཤིང་མེས་ཕན་གདགས་བྱ་མིན་པར་བཤད་པ་ལྟར། འདིར་ཡང་། རྒྱུ་འབྲས་དངོས་པོ་དངོས་མེད་ལ། །ཕན་བྱ་ཕན་བྱེད་འཐད་པ་དཀའ། ཞེས་གསལ་བར་བཤད་པ་ལ། བློ་མིག་ཅེར་ལོང་དུ་མ་སོང་ན་གསལ་བར་མཐོང་བའི་ཕྱིར་རོ། །གསུམ་པ་འབྲེལ་བ་སྒྲུབ་བྱེད་ཀྱི་ཚད་མ་ལ་གསུམ། མཚན་ཉིད་བསྒྲུབ་པ། མཚན་གཞི་ངོས་གཟུང་བ། དེ་དག་གང་གིས་ངེས་པའི་ཚུལ་ལོ། །དང་པོ་ལ་གཉིས། བདག་གཅིག་འབྲེལ་གྱི་མཚན་ཉིད་བསྒྲུབ། དེ་བྱུང་འབྲེལ་གྱི་མཚན་ཉིད་བསྒྲུབ་པའོ། །དང་པོ་ལའང་གཉིས། ཐ་སྙད་སྒྲུབ་ཀྱི་འབྲེལ་པ་བསྒྲུབ། དོན་སྒྲུབ་ཀྱི་འབྲེལ་བ་བསྒྲུབ་པའོ། །དང་པོ་ནི། འོ་ན། རྟགས་ཆོས་གཉིས་ལ་བདག་གཅིག་འབྲེལ་པ་ངེས་བྱེད་ཀྱི་ཚད་མ་གྲུབ་པ་ཐམས་ཅད་ཀྱི་རྟགས་ཆོས་གཉིས་དོན་ལ་རྫས་གཅིག་ཡིན་པས་ཁྱབ་བམ་སྙམ་ན། མ་ཁྱབ་སྟེ། མཚན་མཚོན་གྱི་འབྲེལ་བ་ནི་མཚན་ཉིད་ཀྱི་དོན་དང་མཚོན་བྱའི་མིང་གཉིས་པོ་གཅིག་ཏུ་འཁྲུལ་བའི་རྟོག་པས། བདག་གཅིག་པའི་བརྡ་ཆད་བྱས་པ་ཙམ་ཡིན་གྱི་དོན་ལ་མཚན་མཚོན་རྫས་གཅིག་ཡིན་པའི་ངེས་པ་མེད་པའི་ཕྱིར་དང་། སྤྱི་བྱེ་བྲག་གི་འབྲེལ་བ་ཡང་། ལྡོག་པ་ཆིག་རྐྱང་དང་ཉིས་ཚོགས་ལ་རྟོག་པ་འཁྲུལ་པས་གཅིག་ཏུ་གཟུང་བ་ཙམ་ཡིན་གྱི་དོན་ལ་སྤྱི་བྱེ་བྲག་རྫས་གཅིག་པའི་ངེས་པ་མེད་པའི་ཕྱིར་རོ་ཞེས་འཆད་པ་ལ། མཚན་ཉིད་དང་ནི་མཚོན་བྱ་དང་ཞེས་སོགས་ཤློ་ཀ་གཅིག་གོ། འདིའི་རྩ་འགྲེལ་གྱི་སྒྲ་ཟིན་ལ། མཚན་མཚོན་དང་སྤྱི་བྱེ་བྲག་རྣམས། བློ་འཁྲུལ་པས་གཅིག་ཏུ་བཟུང་བ་ལ་བདག་གཅིག་པའི་ཐ་སྙད་བྱས་པ་ཙམ་མ་གཏོགས། བདག་གཅིག་གི་འབྲེལ་བ་མཚན་ཉིད་པ་མེད་པ་ལྟ་བུར་བཤད་པ་ལ། དཔལ་ཤཱཀྱ་མཆོག་ལྡན་གྱིས་ཀྱང་སྒྲ་ཟིན་ལྟར། འབྲེལ་པ་ལ་མཚན་ཉིད་པ་དངོས་སྟོབས་ཀྱི་འབྲེལ་བ་དང་། རྗེས་མཐུན་པ་སྒྲོ་བཏགས་ཀྱི་འབྲེལ་བ་གཉིས་སུ་བྱས་ནས། མཚན་མཚོན་དང་། སྤྱི་བྱེ་བྲག་ལ་སྒྲོ་བཏགས་ཀྱི་འབྲེལ་པ་ཙམ་ལས། འབྲེལ་པ་མཚན་ཉིད་པ་མི་སྲིད་དེ། མཚན་མཚོན་དོན་ལ་ངོ་བོ་གཅིག་པ་སོགས་མི་སྲིད་པའི་ཕྱིར། ཞེས་སོགས་བཤད་མོད། དཔྱད་མི་བཟོད་དེ་ཉོན་ཅིག །ནོག་ལྐོག་ཤལ་དང་ལྡན་པ་དེ་བ་ལང་དང་རྫས་གཅིག་མ་ཡིན་པར་ཐལ། དེ་དེའི་མཚན་ཉིད་ཡིན་པ་གང་ཞིག །མཚན་མཚོན་གང་ཞིག་ལ་རྫས་གཅིག་ཡིན་པ་མི་སྲིད་པར་ཁྱེད་ཀྱིས་ཁས་བླངས་པའི་ཕྱིར། དང་པོ་མ་གྲུབ་ན། བ་ལང་གི་མཚན་ཉིད་ཁས་ལེན་མི་རིགས་པར་ཐལ་ལོ། །རྩ་བར་འདོད་ན། ནོག་ལྐོག་ཤལ་དང་ལྡན་པ་དེ། བ་ལང་དང་རྫས་གཅིག་ཡིན་པར་ཐལ། དེ་གཉིས་རྫས་སུ་གྲུབ། དེ་གཉིས་རྫས་གཞན་མ་ཡིན་པའི་ཕྱིར། ལན་གང་སྨྲ་ཡང་ནོག་ལྐོག་ཤལ་དང་ལྡན་པ་དེ་དཀར་ཟལ་བ་ལང་དུ་བསྒྲུབ་པའི་རྟགས་ཡང་དག་ཏུ་བཀོད་པའི་ཚེ་ན་དེ་དེ་ལྟར་བསྒྲུབ་པའི་རྟགས་ཡང་དག་མིན་པར་ཐལ། དེ་སྒྲུབ་ཀྱི་རྟགས་ཆོས་གཉིས་ལ་འབྲེལ་བ་མ་གྲུབ་པའི་ཕྱིར་ཏེ། དེ་ལ་བདག་གཅིག་དང་དེ་བྱུང་འབྲེལ་གང་ཡང་མ་ངེས་པའི་ཕྱིར། དང་པོ་གྲུབ་སྟེ། དེ་ལ་བདག་གཅིག་འབྲེལ་མཚན་ཉིད་པ་མ་ངེས་པའི་ཕྱིར། རྟགས་དངོས། ཡང་རྩོལ་བྱུང་གི་རྟགས་ཀྱིས་དུང་སྒྲ་མི་རྟག་པར་སྒྲུབ་པའི་རྟགས་ཆོས་ལའང་བདག་གཅིག་འབྲེལ་མཚན་ཉིད་པ་མ་ཚང་བར་ཐལ། དེའི་རྟགས་ཆོས་གཉིས་ལ་སྤྱི་བྱེ་བྲག་གི་འབྲེལ་བ་ཙམ་གྲུབ། སྤྱི་བྱེ་བྲག་གི་འབྲེལ་པ་དེ་འབྲེལ་བ་མཚན་ཉིད་པ་མིན་པའི་ཕྱིར། རྟགས་དངོས། འདོད་ན། རྩོལ་བྱུང་དུང་སྒྲ་མི་རྟག་པར་སྒྲུབ་པའི་རྟགས་ཡང་དག་ཏུ་བཀོད་པའི་ཚེ་ན་དེ་ལྟར་བསྒྲུབ་པའི་རྟགས་ཡང་དག་མིན་པར་ཐལ། དེའི་རྟགས་ཆོས་ལ་འབྲེལ་པ་མཚན་ཉིད་པ་མ་ཚང་བའི་ཕྱིར་རོ། །ཞིབ་པར་འོག་ནས་འཆད་དོ། །གཉིས་པ་དོན་གྲུབ་ཀྱི་འབྲེལ་བ་ལ་གསུམ། རྩ་བའི་གཏན་ཚིགས་དགོད། སྦྱོར་བའི་དོན་ལ་དཔྱད། སྐབས་དོན་ཁྱབ་འབྲེལ་སྒྲུབ་པའོ། །དང་པོ་ནི། གང་ཡོད་དེ་འཇིག་བུམ་པ་བཞིན། །སྒྲ་ཡང་ཡོད་ཅེས་རང་བཞིན་རྟགས། །ཞེས་པ་དེའོ། །གཉིས་པ་ཤེས་འདོད་ཆོས་ཅན་ནི། སྣང་སེལ་སོ་སོར་མ་ཕྱེ་བའི་སྒྲ་ཙམ་ཡིན་ལ། སྒྲུབ་ཆོས་ནི། རགས་པའི་མི་རྟག་པ་དང་། ཕྲ་བའི་མི་རྟག་པ་གཉིས་ལས་འདིར་ཕྱི་མའོ། །རྟགས་ཀྱི་དོན་ལ། འདིར་གང་ཡོད་དེ་འཇིག་བུམ་པ་བཞིན། །ཞེས་པའི་རྟགས་སྒྲ་ཇི་བཞིན་དུ་ཁས་ལེན་ནམ་ཇི་ལྟར་བྱེད་ཅེ་ན། འདི་ལ་གསུམ། འགྲེལ་བའི་སྒྲ་ཟིན་ལས་ཇི་ལྟར་བཤད་པའི་ཚུལ། མཁས་པ་དག་གིས་ཇི་ལྟར་བཞེད་པའི་ཚུལ། རང་ལུགས་འཐད་ཕྱོགས་ངོས་བཟུང་བའོ། །དང་པོ་ནི་རང་འགྲེལ་ལས། དང་པོ་རྟགས་ཀྱི་ངོ་བོ་ངོས་བཟུང་ན་ཡོད་པའམ་བྱས་པ་གང་བཀོད་ཀྱང་རུང་མོད། འོན་ཀྱང་འགའ་ཞིག་རྡུལ་ཕྲན་དང་། བདག་དང་དབང་ཕྱུག་དང་རིག་བྱེད་ཀྱི་སྒྲ་ལ་སོགས་པ་བྱས་པར་མི་འདོད་པས་ཁོའི་བློ་ངོར་རྟགས་མ་གྲུབ་ཀྱིས་དོགས་ནས་ཡོད་པའི་ཕྱིར་ཞེས་བཀོད་དེ། དེ་དག་ཡོད་པར་ཁོ་ཡང་འདོད་པའི་ཕྱིར་རོ། །ཡང་ཡོད་པ་དེ་རྒྱུ་རྐྱེན་གྱིས་བྱས་པ་མ་ཡིན་པ་ལ་མི་སྲིད་པའི་ཕྱིར་ཕྱིས་བྱས་པ་ཉིད་དུ་ཁོའི་བློ་ངོར་གྲུབ་ན་བྱས་པའི་ཕྱིར། ཞེས་བཀོད་པས་འགྲུབ་པོ་ཞེས་སོགས་དང་། ཡང་བོད་ཕལ་ཆེར་དངོས་མེད་ཀྱང་ཡོད་པར་འདོད་ལ་དེ་ལྟར་ན་ཡོད་པས་མི་རྟག་པ་བསྒྲུབ་པ་མ་ངེས་པར་འགྱུར་ཏེ་དངོས་པོ་དང་དངོས་མེད་གཉིས་ཀ་ལ་རྟགས་ཡོད་པར་མཚུངས་པའི་ཕྱིར་རོ། །གལ་ཏེ་ཡོད་ཙམ་ལ་དངོས་པོའི་ཡོད་ཙམ་དང་དངོས་མེད་ཀྱི་ཡོད་ཙམ་གཉིས་ཡོད་དོ་ཅེ་ན་དངོས་མེད་ཀྱི་ཡོད་པ་དེ་ཅི། དོན་བྱེད་ནུས་ན་དངོས་པོར་འགྱུར་ལ། མི་ནུས་ན་ཅི་ཡང་མེད་པས་ཡོད་པར་མིང་བཏགས་ཀྱང་མེད་པ་ཉིད་ཡིན་ནོ། །ཡང་རྟགས་དགོད་པ་ན་ཡོད་ཙམ་མ་ངེས་པར་འགྱུར་བས། དངོས་པོའི་ཡོད་པ་ཡིན་པའི་ཕྱིར་ཞེས་དགོད་དགོས་པར་འགྱུར་རོ། །ཞེས་གང་ཡོད་ན་མི་རྟག་པས་ཁྱབ་དཔེར་ན་བུམ་པ་བཞིན་སྒྲ་ཡང་ཡོད་དོ་ཞེས་བཀོད་པས་ཆོག་པར་དོགས་དཔྱོད་དང་བཅས་ཏེ་གསལ་བར་བཤད་དོ། །གཉིས་པ་ལ་མཁས་པའི་བཞེད་པ་ནི། དཔལ་ཤཱཀྱ་མཆོག་ལྡན་གྱིས། འགྲེལ་པའི་སྒྲ་ཟིན་གྱི་ལུགས་ལྟར་བཞེད་ཅིང་། འོན་ཀྱང་། ཡོད་པ་ལ་ཡོད་པ་ཙམ་དང་། ཡོད་པ་ཉིད་གཉིས་ལས། དང་པོ་ནི་སེལ་ངོར་ཡོད་པ་ལ་བྱ་ལ། དེ་ལ་ཡོད་པས་མ་ཁྱབ་སྟེ་གང་ཟག་གི་བདག་བཞིན་ནོ། །འདིར་ནི་ཕྱི་མའི་དབང་དུ་བྱས་པ་ཡིན་ནོ་ཞེས་འཆད། འོ་ན་ཁྱེད་རྩ་འགྲེལ་འདི་རྣམས་ཇི་ལྟ་བ་བཞིན་ཞལ་གྱིས་བཞེད་པར་དམ་འཆའམ་མི་འཆའ། གལ་ཏེ་ཁྱེད་ཕྱེ་གསལ་མེད་པར་ཐམས་ཅད་ཞལ་གྱིས་བཞེད་ནུས་ན། གལ་ཏེ་ཡོད་ཙམ་ལ་དངོས་པོའི་ཡོད་ཙམ་དང་དངོས་མེད་ཀྱི་ཡོད་ཙམ་གཉིས་ཡོད་དོ་ཅེ་ན། དངོས་མེད་ཀྱི་ཡོད་པ་དེ་ཅི་ཞེས་སོགས་ཀྱང་སྒྲ་ཇི་བཞིན་དུ་ཁས་ལེན་རིགས་པར་ཐལ། འདོད་པའི་ཕྱིར། འདོད་ན། དངོས་མེད་དེ་ཡོད་ཙམ་མ་ཡིན་པར་ཐལ། འདོད་པའི་ཕྱིར། རྟགས་གསལ་དངོས། ཡང་རྟགས་དགོད་པ་ན་ཡོད་ཙམ་མ་ངེས་པར་འགྱུར་བས་ཞེས་པ་སྒྲ་ཇི་བཞིན་དུ་ཁས་ལེན་མི་རིགས་པར་ཐལ། སྒྲ་ཆོས་ཅན། མི་རྟག་སྟེ། ཡོད་ཙམ་ཡིན་པའི་ཕྱིར་ཞེས་པའི་ཁྱབ་པ་མ་ངེས་པའི་ཕྱིར་ཏེ། ཡོད་ཙམ་ཡིན་ན་མི་རྟག་པ་ཡིན་པས་མ་ཁྱབ་པའི་ཕྱིར། རྟགས་གསལ་དངོས་སོ། །འདི་ནི། བསྟན་བཅོས་རྩ་འགྲེལ་ལས། ཡོད་ཙམ་ལ་ཡོད་པས་ཁྱབ་པར་བཤད་བཞིན་དུ་ཁྱེད་ཀྱིས་ཁས་ལེན་མ་ནུས་པ་ནི་ནོར་བ་གཅིག་གོ། ཡང་ཉོན་ཅིག །ཡོད་ཉིད་དང་། ཡོད་ཙམ་གཉིས་ཀྱི་ཟླས་ཕྱེ་བའི་ཡོད་ཙམ་དེ་ཡོད་པ་མ་ཡིན་དགོས་པར་ཐལ། དེ་གཉིས་ཀྱི་ཟླས་ཕྱེ་བའི་ཡོད་ཙམ་གྱིས་ཡོད་པའི་གོ་མི་ཆོད་པའི་ཕྱིར། རྟགས་དངོས། འདོད་ན། ཁྱོད་ཉོན་ཅིག །འདས་པའི་མཚན་གཞི་ཁྱོད་རང་གིས་ཁས་བླངས་པའི་ན་ནིང་གི་ལོ་ཐོག་ཆོས་ཅན། དེར་ཐལ། དེའི་ཕྱིར། མ་གྲུབ་ན་དེར་ཐལ། ཁྱོད་སེལ་ངོར་ཡོད་པ་ཡིན་པའི་ཕྱིར། ཁྱབ་པ་གྲུབ་མཐའ་ལ་དངོས། མ་གྲུབ་ན། དེར་ཐལ། སྤྱི་མཚན་ཡིན་པའི་ཕྱིར་ཏེ། དངོས་པོ་གང་ཞིག །རང་མཚན་མ་ཡིན་པའི་ཕྱིར། ཕྱི་མ་མ་གྲུབ་ན། ཁྱོད་དོན་དམ་བདེན་པ་ཡིན་པར་ཐལ། རང་མཚན་ཡིན་པའི་ཕྱིར། འདོད་མི་ནུས་ཏེ། ཁྱོད་ཀུན་རྫོབ་བདེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྟགས་ཁྱབ་དངོས། ཚུལ་འདི་རྣམས་ཁྱེད་རང་གིས་གསལ་བར་ཁས་བླངས་ཏེ། རྣམ་འགྲེལ་ཊཱིཀྐར། རགས་རྒྱུན་དང་འདས་མ་འོངས་ཀྱི་དངོས་པོ་རྣམས་དངོས་པོ་དང་མི་རྟག་པ་ཡིན་ཀྱང་། རང་མཚན་དང་དོན་དམ་བདེན་པ་མིན་ནོ་ཞེས་བཤད་པའི་ཕྱིར། དེས་ན་རིགས་པ་འདི་ནི་ཁྱེད་རང་གིས། ཡོད་པ་ལ་གཉིས་སུ་ཕྱེ་ནས། ཡོད་པ་ཙམ་གྱིས་ཡོད་པའི་གོ་མི་ཆོད་པར་ཁས་བླངས་པ་ལ་ནང་འགལ་གྱི་ནོར་པ་གཉིས་པའོ། །ཡང་བྱས་པ་དེ་སྒྲ་མི་རྟག་པར་བསྒྲུབ་པའི་མཐུན་ཕྱོགས་ལ་ཁྱབ་བྱེད་མ་ཡིན་པར་ཐལ། མི་རྟག་པ་ཡིན་ན། བྱས་པ་ཡིན་པས་མ་ཁྱབ་པའི་ཕྱིར། མ་གྲུབ་ན། མ་འོངས་པའི་མཚན་གཞིར་ཁྱོད་རང་གིས་ཁས་བླངས་པའི་སང་གི་ལོ་ཐོག་ཆོས་ཅན་གྱིས་བཤག །རྟགས་གྲུབ་སྟེ་དངོས་པོ་ཡིན་པའི་ཕྱིར། མ་གྲུབ་ན་དངོས་འགལ་ཡིན་ཏེ། ཁྱེད་རང་གིས་རྣམ་འགྲེལ་ཊཱིཀྐར། དོན་དམ་པར་དོན་བྱེད་ནུས་པ་ལ་ད་ལྟར་བས་ཁྱབ་པ་ཡིན་ཏེ། དེའི་དོན་ནི་འབྲས་བུ་སྐྱེད་བྱེད་དུ་དོན་ལ་གནས་པ་ཞེས་བྱ་བ་དེ་ཡིན་ལ། འདས་པ་ནི་འགགས་ཟིན་པས་དེར་མི་གནས་ལ། མ་འོངས་པ་ནི་མ་སྐྱེས་པས་དེར་མི་གནས་པའི་ཕྱིར། དངོས་པོར་ནི་ཁས་ལེན་དགོས་ཏེ། སྐྱེས་པའི་ཕྱིར་དང་སྐྱེ་བའི་རྒྱུ་ཡོད་པའི་ཕྱིར་རོ། །ཞེས་བཤད་པའི་ཕྱིར། རྩ་བར་འདོད་ན། མ་འོངས་པ་ཆོས་ཅན། སྐྱེས་པ་ཡིན་པར་ཐལ། བྱས་པ་ཡིན་པའི་ཕྱིར། རྟགས་གསལ་ཀུན་དངོས་སོ། །ནང་འགལ་གསུམ་པའོ། །ཡང་འདས་པའི་མཚན་གཞིར་ཁྱེད་རང་གིས་བཟུང་བའི་ན་ནིང་གི་ལོ་ཐོག་ཆོས་ཅན། ཁྱོད་འཇིག་ངེས་ཡིན་པར་ཐལ། ཁྱོད་སྐྱེས་པ་ཡིན་པའི་ཕྱིར། རྟགས་དངོས་ཁྱབ་སྟེ། སྐྱེས་པ་ཁོ་ན་འཇིག་པ་ཡིན། ཞེས་བཤད་པའི་ཕྱིར། འདོད་མི་ནུས་ཏེ། ཁྱོད་ཞིག་ཟིན་པའི་ཕྱིར་དང་། ཁྱོད་རང་གིས་རྣམ་འགྲེལ་ཊཱིཀྐར། འདས་པའི་དངོས་པོ་སྐྱེ་འཇིག་བྱེད་ན་སྐྱེས་ཟིན་སླར་ཡང་སྐྱེ་བ་དང་། ཞིག་ཟིན་སླར་ཡང་འཇིག་པར་འགྱུར་རོ་ཞེས་བཤད་པ་དང་འགལ་བ་ཡིན་ནོ། །ནང་འགལ་བཞི་པའོ། །གལ་ཏེ་འདས་མ་འོངས་ཀྱི་དངོས་པོ་སོགས། མ་དཔྱད་པ་འཇིག་རྟེན་ལུགས་ཀྱི་ཐ་སྙད་འཇོག་པའི་ཚེ། དངོས་པོར་ཁས་ལེན་ཀྱང་། དཔྱད་པ་གྲུབ་མཐའི་ཚེ་དེ་ལྟར་ཁས་མི་ལེན་ནོ་ཟེར་ན། འོ་ན་ཁྱོད་རང་གིས་དཔྱད་པ་གཞིར་གཞག་གྱིས་ལ་ཉོན་ཅིག །དངོས་པོ་ཡིན་ན། དོན་དམ་བདེན་པ་ཡིན་དགོས་པར་ཐལ། འདས་མ་འོངས་ཀྱི་དངོས་པོ་དངོས་པོ་མིན་པའི་ཕྱིར། འདོད་ན། རགས་པ་ཡུལ་དུ་བྱེད་པའི་བློ་ཆོས་ཅན་གྱིས་བཤག །རྟགས་ཁས་བླངས་ཏེ། བློ་ཡིན་པའི་ཕྱིར། འདོད་མི་ནུས་ཏེ། ཀུན་རྫོབ་བདེན་པ་ཡིན་པའི་ཕྱིར། རྟགས་དངོས་འགལ་ལ་སོང་སྟེ། ཁྱེད་རང་གིས་རྣམ་འགྲེལ་ཊཱིཀྐར། དཔྱད་པའི་ཚེ་ན་རགས་པ་བློ་དང་བཅས་ཀུན་རྫོབ་བདེན་པ་དང་ཆ་མེད་པའི་རྡུལ་དང་ཤེས་པ་དོན་དམ་བདེན་པའོ་ཞེས་བཤད་པའི་ཕྱིར་རོ། །ནང་འགལ་བ་ལྔ་པའོ། །ཡང་བུམ་པ་ཆོས་ཅན། དོན་དམ་བདེན་པ་ཡིན་པར་ཐལ། དངོས་པོ་ཡིན་པའི་ཕྱིར་ཏེ། བྱས་པ་ཡིན་པའི་ཕྱིར་ཏེ། འཇིག་པ་ཡིན་པའི་ཕྱིར། མ་གྲུབ་ན་དེར་ཐལ། སྒྲ་དང་བུམ་པའི་ཁྱད་པར་གྱི། །རྟོག་ན་འཇིག་ལའང་མཚུངས་ཅེ་ན། །ཞེས་པའི་གཞུང་དེས། འཇིག་པ་དེ། སྒྲ་བུམ་གཉིས་ཀར་རྗེས་སུ་འགྲོ་བར་བཤད་པའི་ཕྱིར་དང་། གང་ཡོད་དེ་འཇིག་བུམ་པ་བཞིན། །ཞེས་པ་དེས་བུམ་པ་སྒྲ་མི་རྟག་པར་བསྒྲུབ་པའི་མཐུན་དཔེ་རྣམ་དག་ཏུ་བཤད་པའི་ཕྱིར། འདོད་མི་ནུས་ཏེ། ཁྱོད་རགས་པ་ཡིན་པའི་ཕྱིར། རྟགས་ཁྱབ་དངོས། ནང་འགལ་དྲུག་པའོ། །ཡང་བུམ་པའི་དོན་སྤྱི་ཆོས་ཅན། མི་རྟག་པ་ཡིན་པར་ཐལ། ཡོད་པའི་ཕྱིར་ཏེ། གཞལ་བྱ་ཡིན་པའི་ཕྱིར། འདི་ལ་རྟགས་མ་གྲུབ་དང་ཁྱབ་པ་མ་གྲུབ་ཀྱི་ལན་གང་འདེབས་ཀྱང་ནང་འགལ་གཉིས་འབྱུང་ངོ་། ཇི་ལྟར་སྙམ་ན་འོ་ན་རྟགས་མ་གྲུབ་ཟེར་ན། གཞལ་བྱ་ཡིན་ན་མི་རྟག་པ་ཡིན་པས་ཁྱབ་པར་ཐལ། བུམ་པའི་དོན་སྤྱི་དེ་གཞལ་བྱ་མིན་པའི་ཕྱིར། འདོད་ན་གཞལ་བྱ་དེ་སྒྲ་མི་རྟག་པར་བསྒྲུབ་པའི་ཕྱོགས་གཉིས་ལ་ཁྱབ་བྱེད་ཡིན་པར་ཁྱེད་རང་གིས་ཁས་བླངས་པ་དེ་མི་འཐད་པར་ཐལ། གཞལ་བྱ་ཡིན་ན་མི་རྟག་པ་ཡིན་དགོས་པའི་ཕྱིར། ནང་འགལ་བདུན་པའོ། །གལ་ཏེ་རྩ་བར་མ་ཁྱབ་ཟེར་ན། འོ་ན་བུམ་པའི་དོན་སྤྱི་ཆོས་ཅན། ཁྱོད་ཚད་མས་རྟོགས་པར་བྱ་བ་ཡིན་པར་ཐལ། གཞལ་བྱ་ཡིན་པའི་ཕྱིར། འདོད་ན། ཚད་མས་དམིགས་པ་ཡིན་པར་ཐལ་ལོ། །འདོད་ན་ཡོད་པར་ཐལ། ཚད་མས་དམིགས་པ་ཡིན་པའི་ཕྱིར། རྟགས་གསལ་ཀུན་ཁས་བླངས་ཏེ། ཁྱོད་རང་གིས་རིགས་གཏེར་ཊཱིཀྐར། འོ་ན་ཚད་མས་དམིགས་པ་ཡོད་པའི་མཚན་ཉིད་དུ་ཁས་མི་ལེན་པའམ། ལེན་ན་ཤེས་བྱ་ཐམས་ཅད་མི་རྟག་པར་ཐལ་ལོ། །ཞེ་ན། དེ་དེའི་མཚན་ཉིད་དུ་ཁས་ལེན་མོད། ཞེས་སོགས་བཤད་པའི་ཕྱིར་ནང་འགལ་བ་བརྒྱད་པའོ། །མདོར་ན། གཞལ་བྱ་ཡིན་ན་ཡོད་པས་ཁྱབ་མ་ཁྱབ་ཙམ་ལའང་། རྣམ་རྟོག་གཏིང་མ་ཚུགས་པའི་ནང་འགལ་བ་བསམ་གྱིས་མི་ཁྱབ་པ་འདུག་མོད་རེ་ཞིག་བཞག་གོ། །ཡང་མཁས་པ་འགའ་ཞིག །སྒྲ་ཆོས་ཅན་མི་རྟག་སྟེ་ཡོད་པའི་ཕྱིར་ཞེས་བཀོད་པ་ལ་སྐྱོན་མཐོང་ནས། དངོས་པོར་ཡོད་པའི་ཕྱིར་ཞེས་དང་། ཁ་ཅིག་དོན་ལ་ཡོད་པའི་ཕྱིར་ཞེས་འགོད་པར་མཛད་པ་ཡང་མི་འཐད་དེ། སྔ་མ་ལྟར་ན་ཟློས་སྐྱོན་དང་། ཕྱི་མ་ལྟར་ན་རང་བཞིན་ལྟོས་པ་བའི་རྟགས་ཡང་དག་ཏུ་ཐལ་བའི་སྐྱོན་ལྔ་ཡོད་པའི་ཕྱིར་རོ། །གསུམ་པ་རང་ལུགས་ནི། གང་དངོས་པོ་ཡིན་ན་མ་ིརྟག་པས་ཁྱབ་དཔེར་ན་བུམ་པ་བཞིན་སྒྲ་ཡང་དངོས་པོ་ཡིན་ནོ་ཞེས་རྩ་བའི་རྟགས་དགོད་པར་བྱེད་དོ། །འོ་ན་འདིར་གང་ཡོད་དེ་འཇིག་བུམ་པ་བཞིན། ཞེས་དང་། རྣམ་འགྲེལ་ལས་ཀྱང་། འཇིག་ལ་འབྲས་དང་ཡོད་ཉིད་བཞིན། །ཞེས་ཡོད་པ་རྟགས་སུ་བཀོད་པ་ཇི་ལྟར་ཡིན་སྙམ་ན། སྐྱོན་མེད་དེ། བྷ་བ་ཞེས་པའི་སྐད་དོད། དངོས་པོ་དང་ཡོད་པ་གཉིས་ཆར་ལ་འཇུག་པ་ཙམ་ལ་དགོངས་པ་ཡིན་པའི་ཕྱིར། འོན་ཀྱང་། འགྲེལ་པའི་སྒྲ་ཟིན་དེ་དག་ནི་ཁས་བླངས་བར་མི་ནུས་ཏེ། དེ་དག་ལ་སྐྱོག་བཤད་ཇི་ལྟར་བྱས་ཀྱང་། སྒྲ་ཟིན་དེ་ལ་ཚུལ་འགྲིགས་པོ་ཅིག་མི་འབྱུང་བའི་ཕྱིར་དང་། འགྲེལ་པའི་སྒྲ་ཟིན་ཁས་བླངས་བར་མི་ནུས་པའི་རིགས་གཞན་ཡང་མང་དུ་འདུག་པའི་ཕྱིར་རོ། །གསུམ་པ་སྐབས་དོན་ཁྱབ་འབྲེལ་སྒྲུབ་པ་ལ་གཉིས། ལྟོས་མེད་རྟགས་ཀྱིས་རྗེས་ཁྱབ་སྒྲུབ། གནོད་པ་ཅན་གྱིས་ལྡོག་ཁྱབ་སྒྲུབ་པའོ། །དང་པོ་ལ་གཉིས། རྟགས་འགོད། དེ་ལ་གནོད་པ་སྤང་བའོ། །དང་པོ་ནི། རང་ལས་ཕྱིས་འབྱུང་གི་རྒྱུ་དོན་གཞན་ལ་ལྟོས་མེད་དུ་འཇིག་ན་རང་གྲུབ་ཙམ་ནས་འཇིག་ངེས་ཡིན་པས་ཁྱབ། དཔེར་ན་ཀློག་བཞིན། བུམ་པ་ཡང་རང་ལས་ཕྱིས་འབྱུང་གི་རྒྱུ་དོན་གཞན་ལ་ལྟོས་མེད་དུ་འཇིག་གོ་ཞེས་བཀོད་པ་ལས་བྱས་ན་མི་རྟག་པས་ཁྱབ་པ་བསྒྲུབ་པར་ནུས་ཏེ། འདུས་བྱས་ཐམས་ཅད་རང་སྐྱེས་པ་ཁོ་ནས་འཇིག་པར་སོང་གི །ཕྱིས་འབྱུང་གི་འཇིག་བྱེད་གཞན་མི་དགོས་པའི་ཕྱིར་ཞེས་འཆད་པ་ལ། སྐྱེས་པ་ཁོ་ནས་འཇིག་པ་ཡིན། །དེ་ལ་འཇིག་བྱེད་གཞན་མི་དགོས། ཞེས་པ་འདི་བྱུང་། གཉིས་པ་ལ་གསུམ། མ་གྲུབ་པ་སྤང་། མ་ངེས་པ་སྤང་། ཧ་ཅང་ཐལ་བ་སྤང་བའོ། །དང་པོ་ནི། ཁོ་ན་རེ། བྱས་པ་ཡིན་ན། གྲུབ་ཙམ་ནས་འཇིག་ངེས་ཡིན་པས་མ་ཁྱབ་སྟེ། བྱས་པ་རྣམས་རང་འཇིག་བྱེད་ཀྱི་རྒྱུ་དང་ཕྲད་ན་འཇིག །མ་ཕྲད་ན་མི་འཇིག་པའི་ཕྱིར། དཔེར་ན་བུམ་པ་དེ་ཡང་འཇིག་བྱེད་ཀྱི་རྒྱུ་ཐོ་བ་ལྟ་བུ་དང་ཕྲད་ན་འཇིག་པ་ཡིན་ཡང་། མ་ཕྲད་བར་དུ་མི་འཇིག་པ་ཡིན་ནོ་ཞེ་ན། འདི་འགོག་པ་ལ་རིགས་པའི་གནད་བསྡུས་ན། ཤེས་བྱ་ཆོས་ཅན། འདུས་བྱས་འཇིག་པ་ལ་འཇིག་རྒྱུ་དོན་གཞན་མི་དགོས་ཏེ། འཇིག་རྒྱུ་བུམ་པ་ལྟ་བུ་རང་སྐྱེད་བྱེད་ཀྱི་རྒྱུས་རང་འཇིག་པར་བྱེད་པས་འཇིག་བྱེད་དོན་གཞན་མི་དགོས། བུམ་པ་ཞིག་པ་ལྟ་བུ་དངོས་མེད་ཡིན་པས་འཇིག་རྒྱུ་གཏན་ནས་མི་དགོས་པའི་ཕྱིར་རོ། །གལ་ཏེ་བུམ་པ་འཇིག་པ་དེ་འཇིག་བྱེད་ཐོ་བ་ལྟ་བུ་ལ་ལྟོས་དགོས་པས་སྐྱེད་བྱེད་རྒྱུ་དེས་འཇིག་པར་མི་ནུས་སོ་ཞེ་ན། འདི་ནི་རྣམ་པར་བརྟགས་ན་འཇིག་སྟེ། ཐོ་བའི་རྒྱུས་བུམ་པར་འཇིག་པར་བྱེད་ན། བུམ་པའི་འཇིག་པ་དངོས་མེད་ཞིག་བྱེད་དམ། དངོས་པོ་ཞིག་བྱེད། དང་པོ་ལྟར་ན་མི་འཐད་དེ། དངོས་མེད་རྒྱུས་བྱེད་མི་ནུས་པའི་ཕྱིར། ཕྱི་མ་ལྟར་ན། དངོས་པོ་ལ་རང་གཞན་གཉིས་སུ་ཁ་ཚོན་ཆོད་པས། བུམ་པའི་འཇིག་པ་བུམ་པ་ཡིན་པ་ཞིག་བྱེད་དམ། བུམ་པ་ལས་དོན་གཞན་པ་ཞིག་བྱེད། དང་པོ་ལྟར་ན། ཐོ་བས་བྱ་མི་དགོས་ཏེ། རྫ་མཁན་གྱིས་བྱས་ཟིན་པའི་ཕྱིར། གཉིས་པ་ལྟར་ན་བུམ་པ་ལས་གཞན། ཐོ་བའམ་གྱོ་མོ་འམ། དེ་གཉིས་ལས་གཞན་ཞིག་བྱེད། གལ་ཏེ་བུམ་པ་གྱོ་མོར་བཏང་བ་དེ། བུམ་པའི་འཇིག་པ་ཐོ་བས་བྱས་པ་ཞེས་བྱ་བ་ཡིན་ནོ་ཟེར་ན། དེ་ཡང་མི་འཐད་དེ། བུམ་པའི་ཉེར་ལེན་དང་། ཐོ་བའི་ལྷན་ཅིག་བྱེད་རྐྱེན་ལས། གྱོ་མོ་སྐྱེས་པ་ཡིན་གྱི། བུམ་པའི་འཇིག་པ་གསར་དུ་བྱས་པ་མ་ཡིན་པའི་ཕྱིར་དང་། གྱོ་མོ་སྐྱེས་པ་ལ་བུམ་པའི་འཇིག་པ་བྱས་ཞེས་མིང་འདོགས་ན་བླུན་པོ་ལ་བ་ལང་ལྟར་མིང་ལ་མི་བརྩད་དོ། །ཞེས་འཆད་པ་ནི། འཇིག་པ་རྒྱུ་གཞན་ལ་ལྟོས་ཕྱིར། །ལྟོས་མེད་འདི་ནི་མ་གྲུབ་ལོ། །ཞེས་པ་ནས། ལྟ་དང་བལྟ་རྒྱུ་མེད་པ་བཞིན། །ཞེས་པའི་བར་ཤློ་ཀ་ཕྱེད་དང་བཞིའོ། །གཉིས་པ་མ་ངེས་པ་སྤང་བ་ལ་ཁོ་ན་རེ། འཇིག་པའི་རྒྱུ་ཚོགས་ཚང་ན་འཇིག་ངེས་ཡིན་པས་མ་ཁྱབ་སྟེ། ནས་ཀྱི་ས་བོན་དང་ཆུ་ལུད་སོགས་ཚང་ཡང་ནས་མྱུག་མི་སྐྱེ་བ་ཡོད་པའི་ཕྱིར་དང་། ནས་ཀྱི་རྒྱུ་ཚོགས་ཀྱིས། སཱ་ལུའི་མྱུ་གུ་བསྐྱེད་པ་རྒྱུ་གཞན་ལྟོས་པ་མེད་ཀྱང་སཱ་ལུའི་མྱུ་གུ་བསྐྱེད་མི་ནུས་པའི་ཕྱིར་ཟེར་ན། མི་འཐད་དེ། ནས་མྱུག་གི་བརྒྱུད་པའི་རྒྱུ་ཚོགས་ཚང་ཡང་ནས་མྱུག་བསྐྱེད་པ་ནུས་པ་གོང་འཕེལ་དུ་འགྱུར་བ་ལ་ལྟོས་དགོས་པའི་ཕྱིར་དང་། ནས་ཀྱི་རྒྱུ་ཚོགས་ཀྱིས་སཱ་ལུའི་མྱུ་གུ་བསྐྱེད་པའང་སཱ་ལུའི་ས་བོན་ལ་ལྟོས་དགོས་པའི་ཕྱིར་ཞེས་འཆད་པ་ནི། ཚོགས་པ་ཚང་ཡང་མྱུ་གུ་བཞིན། །ཞེས་པ་ནས། དེས་ན་འཇིག་བྱེད་གཞན་མི་དགོས། །ཞེས་པའི་བར་ཤློ་ཀ་བདུན་ནོ། །གསུམ་པ་ཧ་ཅང་ཐལ་བ་སྤང་བ་ནི། རིག་བྱེད་པ་ན་རེ། བུམ་པའི་ཞིག་པ་རྟག་པ་དང་། བུམ་པ་མི་རྟག་པ་སྟེ་དངོས་འགལ་གཉིས་བུམ་པའི་རྫས་སུ་གཅིག་པར་ཐལ། བུམ་པའི་ཞིག་པ་རྒྱུ་མེད་ཡིན་པའི་ཕྱིར་ཟེར་བའི་ཐལ་བ་དང་པོས་མི་གནོད་དེ། བུམ་པའི་ཞིག་པ་དངོས་མེད་ཡིན་ཀྱང་། རྟག་རྫས་མ་ཡིན་པའི་ཕྱིར། ཡང་རྒྱལ་དཔོག་པ་ན་རེ། བུམ་པའི་ཞིག་པ་དེ། བུམ་པ་དང་རྫས་ཅིག་གམ་ཐ་དད། དང་པོ་ལྟར་ན་བུམ་པ་ཞིག་པའི་ཚེ་ཡང་བུམ་པ་མ་ཞིག་པར་ཐལ་ལ། གཉིས་པ་ལྟར་ན་བུམ་པ་ཞིག་པའི་ཚེ་ཡང་བུམ་པ་མཐོང་བར་ཐལ་ལོ། །ཞེས་པའི་ཐལ་བ་གཉིས་པས་ཀྱང་མི་གནོད་དེ། བུམ་པའི་ཞིག་པ་རྫས་སུ་མ་གྲུབ་པའི་ཕྱིར། ཡང་དངོས་པོ་གཞིར་བྱས་ལ། ཐོག་བཅས་བུམ་པ་དང་ཐོགས་མེད་ཤེས་པ་གཉིས་མི་སྲིད་པར་ཐལ། དངོས་པོ་ལ་རྟག་མི་རྟག་གཉིས་མི་སྲིད་པའི་ཕྱིར་ཞེས་པའི་ཐལ་བ་གསུམ་པས་ཀྱང་མི་གནོད་དེ། ཐོགས་བཅས་ཐོགས་མེད་ཀྱི་དངོས་པོ་གཉིས་སྐྱེད་བྱེད་ཀྱི་རྒྱུ་ཡོད། རྟག་པ་སྐྱེད་བྱེད་ཀྱི་རྒྱུ་མེད་པའི་ཕྱིར་ཞེས་འཆད་པ་ནི། དངོས་འགལ་རྫས་གཅིག་འགྱུར་བ་དང་། །ཞེས་སོགས་ཤློ་ཀ་གཅིག་གོ། །དེས་ན་སྐབས་འདིར། བུམ་པ་ལྟ་བུའི་སྐྱེ་འཇིག་གནས་གསུམ་ཅིག་ཅར་བྱེད་ལ། བུམ་པ་དེ་བུམ་པ་སྐད་ཅིག་གཉིས་པའི་ཚེ་ཞིག་པ་ཞིག་ཁས་ལེན་ཀྱང་། སྤྱིར་གཏན་ནས་བུམ་པ་ཞིག་པ་ནི་མེད་ཅེས་བྱ་སྟེ། བུམ་པ་མ་ཞིག་པར་ཡོད་པའི་ཕྱིར་རོ། །རྩ་བའི་གཉིས་པ་ལྡོག་ཁྱབ་སྒྲུབ་པ་ལ་གཉིས། ཕྱོགས་སྔ་བརྗོད་པ་དང་། དེ་དགག་པའོ། །དང་པོ་ནི། མུ་སྟེགས་དབང་ཕྱུག་པ་ན་རེ། དངོས་པོའི་རྟགས་ཀྱིས་སྒྲ་མི་རྟག་པར་བསྒྲུབ་པའི་ལྡོག་ཁྱབ་མ་གྲུབ་སྟེ། དངོས་པོ་ཕལ་ཆེར་མི་རྟག་པ་ཡིན་ཡང་། བྱ་རོག་དཀར་པོ་སྲིད་པ་ལྟར་དངོས་པོ་དང་རྟག་པའི་གཞི་མཐུན་སྲིད་པའི་ཕྱིར། དངོས་པོ་ཕལ་ཆེར་འཇིག་རྒྱུ་དང་འཕྲད་པའི་ཚེ་འཇིག །དབང་ཕྱུག་ཆེན་པོ་ལྟ་བུ་འཇིག་རྒྱུ་དང་ཕྲད་ཀྱང་གཏན་ནས་མི་འཇིག་པའི་ཕྱིར་ཞེས་པའི་ཕྱོགས་སྔ་འཆད་པ་ནི། བྱ་རོག་དཀར་པོ་སྲིད་པ་ལྟར། །དངོས་པོ་རྟག་པ་མི་འགལ་ཟེར། །ཞེས་པ་འདི་བྱུང་། གཉིས་པ་དེ་དགག་པ་ལ་གསུམ། དངོས་པོ་རྟག་པ་བརྟགས་ཏེ་དགག །རྟགས་ཀྱི་ལྡོག་ཁྱབ་རིགས་པས་སྒྲུབ། རྟགས་གཉིས་དགོད་པའི་དགོས་པ་བཤད་པའོ། །དང་པོ་ནི། དབང་ཕྱུག་རྟག་པ་དེས་དོན་བྱེད་ནུས་སམ་མི་ནུས། མི་ནུས་ན་དངོས་མེད་ཡིན་པར་ཐལ། དོན་བྱེད་མི་ནུས་པ་ཡིན་པའི་ཕྱིར། ནུས་ན། དེས་བྱ་བ་བྱེད་པའི་ཚེ་སྔར་གྱི་གནས་སྐབས་ལས་འགྱུར་རམ་མི་འགྱུར། འགྱུར་ན་རྟག་པ་མ་ཡིན་པར་ཐལ་ཞིང་། མི་འགྱུར་ན་དོན་བྱེད་ནུས་པ་མ་ཡིན་པར་ཐལ། དོན་མི་བྱེད་པའི་གནས་སྐབས་ལས་མ་འགྱུར་བའི་ཕྱིར། ཞེས་འཆད་པ་ནི། རྟག་དེས་དོན་བྱེད་མི་ནུས་ན། །ཞེས་སོགས་ཤློ་ཀ་གཅིག་གོ། །གཉིས་པ་རིགས་པས་བསྒྲུབ་པ་ལ་གསུམ། རྟགས་དགོད། སྦྱོར་བའི་དོན་ལ་དཔྱད། རྩོད་པ་སྤང་བའོ། །དང་པོ་ནི། འོ་ན་ཁྱོད་ཀྱི་ལྡོག་ཁྱབ་སྒྲུབ་བྱེད་ཀྱི་རིགས་པ་དེ་གང་ཞེ་ན། དོན་བྱེད་ནུས་སྟོང་ཡིན་ན་དངོས་མེད་དམ་བྱས་སྟོང་ཡིན་པས་ཁྱབ། དཔེར་ན་ནམ་མཁའ་བཞིན། །དབང་ཕྱུག་རྟག་པའི་སྒྲ་དོན་ཡང་དོན་བྱེད་ནུས་པས་སྟོང་ངོ་ཞེས་པའི་སྒྲུབ་ངག་དེའོ། །གཉིས་པ་ལ་དབང་ཕྱུག་རྟག་པའི་སྒྲ་དོན་དེའི་ཤེས་འདོད་ཆོས་ཅན་དང་། དངོས་པོ་བཀག་ཙམ་དེ། དེའི་སྒྲུབ་ཆོས་ཡིན་ལ། རྟགས་ཀྱི་དོན་ལ། དེ་སྐོར་གྱི་ཕྱོགས་ཆོས་སྤྱིར་མངོན་སུམ་དང་། བྱེ་བྲག་རང་རིག་གིས་འགྲུབ་པ་མ་ཡིན་ཏེ། གང་འགྱུར་བ་མེད་ན་རིམ་དང་ཅིག་ཆར་གྱིས་དོན་བྱེད་པས་སྟོང་བས་ཁྱབ་དཔེར་ན་ནམ་མཁའ་བཞིན། དབང་ཕྱུག་རྟག་པའི་སྒྲ་དོན་ཡང་འགྱུར་བ་མེད་དོ་ཅེས་པའི་རིགས་པ་ལ་བརྟེན་ནས་འགྲུབ་པའི་ཕྱིར་ཞེས་འཆད་པ་ནི། གང་གང་བྱེད་མིན་དེ་དངོས་མེད། །ཅེས་སོགས་ཤློ་ཀ་ཕྱེད་དང་གསུམ་མོ། དེ་སྐོར་གྱི་ཁྱབ་པ་སྒྲུབ་པ་ནི། དོན་བྱེད་ནུས་སྟོང་ཡིན་ན། བྱས་སྟོང་ངམ་དངོས་མེད་ཡིན་པས་ཁྱབ་སྟེ། དོན་བྱེད་ནུས་སྟོང་དེ། དངོས་མེད་ཀྱི་མཚན་ཉིད་ཡིན་པའི་ཕྱིར་རོ། །ཞེས་འཆད་པ་ནི། དོན་བྱེད་ནུས་པ་བཀག་པ་ལ། །དངོས་པོ་མེད་པས་ཁྱབ་པ་གྲུབ། ཅེས་པའོ། །གསུམ་པ་རྩོད་སྤོང་ནི། ཁོ་ན་རེ། དབང་ཕྱུག་རྟག་པ་དེ། རྟག་དངོས་ཀྱི་གཞི་མཐུན་ཏེ། དེའི་རང་བཞིན་རྟག་ཀྱང་གནས་སྐབས་འགྱུར་བ་ཡིན་པའི་ཕྱིར། སྐད་ཅིག་གིས་མི་འཇིག་ཀྱང་། རགས་པའི་འགྱུར་བ་ཡོད་པའི་ཕྱིར་ཟེར་ན། མི་འཐད་དེ། དབང་ཕྱུག་རྟག་པའི་རང་བཞིན་དང་གནས་སྐབས་གཅིག་དང་ཐ་དད་གང་ཡིན་བརྟགས་ན་མི་འཐད་པའི་ཕྱིར། སྐད་ཅིག་གིས་མི་འཇིག་པ་ལ་རགས་པའི་འགྱུར་བའང་བརྟགས་ན་མི་རིགས་པའི་ཕྱིར་ཞེས་འཆད་པ་ལ། རང་བཞིན་རྟག་ཀྱང་གནས་སྐབས་རྣམས། །ཞེས་སོགས་ཤློ་ཀ་གཉིས་བྱུང་ངོ་། །གསུམ་པ་གཏན་ཚིགས་བཀོད་པའི་དགོས་པ་ནི། ཁོ་ན་རེ། རྩ་བའི་ཁྱབ་པ་སྒྲུབ་པ་ལ། ལྟོས་མེད་དང་གནོད་པ་ཅན་གང་རུང་གིས་ཆོག་མོད། གཉིས་ཀ་མི་དགོས་སོ་ཞེ་ན། ཁ་ཅིག་གནོད་པ་ཅན་གྱི་ལམ་སྦྱོང་ལྟ་བུར་ལྟོས་མེད་ཀྱི་གཏན་ཚིགས་དགོད་དགོས་པར་འཆད་པ་ནི་མི་འཐད་དེ་དེ་གཉིས་བཀོད་པ་ལ་དགོས་པ་སོ་སོར་ཡོད་པའི་ཕྱིར་ཏེ། མུ་སྟེགས་འགའ་ཞིག་དངོས་པོ་འཇིག་རྒྱུ་དང་ཕྲད་ན་འཇིག་མ་ཕྲད་ན་མི་འཇིག་པར་འདོད་པའི་ལོག་རྟོག་གི་གཉེན་པོར་ལྟོས་མེད་ཀྱི་གཏན་ཚིགས་བཀོད། མུ་སྟེགས་འགའ་ཞིག་དངོས་པོ་འཇིག་རྒྱུ་དང་ཕྲད་ཀྱང་མི་འཇིག་པ་ཞིག་ཡོད་པར་འདོད་པའི་ལོག་རྟོག་གཉེན་པོར་གནོད་པ་ཅན་གྱི་གཏན་ཚིགས་བཀོད་པ་ཡིན་པའི་ཕྱིར། ཞེས་འཆད་པ་ནི། གནོད་པ་ཅན་གྱི་ལམ་སྦྱོང་དུ། །ཞེས་སོགས་ཤློ་ཀ་གཅིག་གོ། །དེ་དག་ལ་འདིར་དཔྱོད་ལྡན་གྱིས་དོགས་པ་གསུམ་པ་སྤང་དགོས་ཏེ། དོགས་པ་དང་པོ། གང་ཡོད་དེ་འཇིག་བུམ་པ་བཞིན། །ཞེས་པར་སྒྲ་མི་རྟག་པར་བསྒྲུབ་པ་ལ་དངོས་པོ་གཏན་ཚིགས་དུ་བཀོད་ནས། རྗེས་ཁྱབ་བསྒྲུབ་པའི་ཚེ། སྐྱེས་པ་ཁོ་ནས་འཇིག་པ་ཡིན། ཞེས་བྱས་ན་མི་རྟག་པས་ཁྱབ་པ་བསྒྲུབ་ཅིང་། ལྡོག་ཁྱབ་བསྒྲུབ་པའི་ཚེ། གང་གང་བྱེད་མིན་དེ་དངོས་མེད། །ཅེས་དོན་བྱེད་ནུས་སྟོང་ཡིན་ན། བྱས་སྟོང་ཡིན་པས་ཁྱབ་པ་བསྒྲུབ་པ་ལ་འབྲེལ་མ་ཆགས་པའི་སྐྱོན་ཡོད་དོ་ཞེས་པའོ། །དོགས་པ་གཉིས་པ་ནི། རྣམ་འགྲེལ་ལས། དོན་གྱིས་གོ་བས་ཅིག་ཤོས་ལ། །དྲན་པ་ཡང་དག་སྐྱེ་བར་འགྱུར། །ཞེས་བྱས་རྟགས་ཀྱིས་སྒྲ་མི་རྟག་པར་བསྒྲུབ་པའི་རྗེས་སུ་འགྲོ་ལྡོག་གཉིས་པོ། གང་རུང་གཅིག་བསྒྲུབས་པས་ཅིག་ཤོས་འགྲུབ་ཅིང་། དྲན་པ་འདྲེན་ཚུལ་ཡང་དེ་བཞིན་དུ་བཤད་པ་ལ། འདིར། དེས་ན་ལོག་རྟོག་རྣམ་གཉིས་ཀྱི། །གཉེན་པོར་གཏན་ཚིགས་རྣམ་གཉིས་གསུངས། ཞེས་དང་། དེའི་རང་འགྲེལ་ལས། དེས་ན་འཇིག་པར་ཁས་ལེན་པ་ལ་གནོད་པ་ཅན་མི་འཇུག་ལ། མི་འཇིག་པར་ཁས་ལེན་པ་ལ་ལྟོས་མེད་མི་འཇུག་པས་ཡུལ་ཐ་དད་པ་ཡིན་ནོ། །ཞེས་གཏན་ཚིགས་གཉིས་པོ་དེ། དགོད་ཡུལ་གྱི་རྒོལ་བ་དང་། བཀོད་པའི་བྱེད་ལས་སོ་སོར་བཤད་པས། བྱས་རྟགས་ཀྱིས་སྒྲ་མི་རྟག་པར་བསྒྲུབ་པའི་རྗེས་ཁྱབ་ངེས་པའི་གང་ཟག་ལ། དེ་སྐོར་གྱི་ལྡོག་ཁྱབ་སྒྲུབ་དགོས་པར་སོང་བས་རྣམ་རིགས་གཉིས་མི་མཐུན་པར་འགྱུར་རོ་སྙམ་པའོ། །དོགས་པ་གསུམ་པ་ནི། རྣམ་འགྲེལ་དུ། དེ་ཕྱིར་ཆོས་མི་མཐུན་དཔེ་ལ། །ཞེས་སོགས་ཐོག་མར་ཕྱོགས་ཆོས་དང་ཁྱབ་པ་བསྒྲུབ་ནས་དེ་རྗེས། དེ་ཉིད་ཀྱི་ཕྱིར་འབྲེལ་ཤེས་ན། ཞེས་སོགས་ལྟར་ཆོས་མཐུན་མི་མཐུན་གྱི་སྒྲུབ་ངག་དགོད་པར་བཤད་པ་ལ། འདིར་ཐོག་མར། གང་ཡོད་དེ་འཇིག་བུམ་པ་བཞིན། །ཞེས་ཆོས་མཐུན་སྦྱོར་གྱི་སྒྲུབ་ངག་བཀོད་ནས། དེ་རྗེས་ཚུལ་གཉིས་སྒྲུབ་བྱེད་ཀྱི་རིགས་པ་བཀོད་པ་ནི། དགོད་པའི་རིམ་པ་ལ་སྐྱོན་ཆགས་པ་ཡིན་ནོ་སྙམ་པའོ། །དེ་ལ་སྐྱོན་དང་པོ་མི་འཇུག་སྟེ། མུ་སྟེགས་འགའ་ཞིག་རིག་བྱེད་སྒྲ་སོགས་དངོས་པོར་འདོད་ཀྱང་བྱས་པར་མི་འདོད་པ་ཡོད་པས། དངོས་པོ་ཡིན་པའི་ཕྱིར་ཞེས་བཀོད་པ་ཡིན་ལ། ཕྱིས་སྒྲ་བྱས་པར་ངེས་ན་བྱས་པའི་ཕྱིར་ཞེས་བཀོད་པས་ཆོག་པར་འགྲེལ་པར་བཤད་པ་ལྟར་ཡིན་པའི་ཕྱིར་དང་། སྒྲ་བྱས་པ་དང་དངོས་པོར་ངེས་ནས་རྟག་མི་རྟག་ཐེ་ཚོམ་ཟ་བ་གཞིར་བྱས་ལ། བྱས་ན་མི་རྟག་པས་ཁྱབ་པ་བསྒྲུབ་པ་དང་། དངོས་པོ་ཡིན་ན་མི་རྟག་པ་ཡིན་པས་ཁྱབ་པ་བསྒྲུབ་པ་གནད་གཅིག་པས། རྟགས་དེ་གཉིས་ལྟོས་མེད་ཀྱི་རྟགས་དང་། གནོད་པ་ཅན་གྱི་གཏན་ཚིགས་ཀྱི་གཞུང་ལས་སོ་སོར་འབྱུང་བའི་ཕྱིར་རོ། །དོགས་པ་གཉིས་པ་དེ་དཀའ་གནས་ཆེ་ཡང་། རེ་ཞིག་སྐྱོན་མེད་ཚུལ་འདི་ལྟར། ལྟོས་མེད་ཀྱི་རྟགས་དང་། གནོད་པ་ཅན་གྱི་རྟགས་གཉིས་དགོད་ཡུལ་གྱི་རྒོལ་བ་ནི་སོ་སོར་ངེས་ཏེ། དངོས་པོ་འཇིག་རྒྱུ་དང་ཕྲད་ན་འཇིག་མ་ཕྲད་ན་མི་འཇིག་པར་འདོད་པའི་རྒོལ་བ་དང་། དངོས་པོ་འཇིག་རྒྱུ་དང་ཕྲད་ཀྱང་མི་འཇིག་པར་འདོད་པའི་རྒོལ་བ་གཉིས་སོ་སོར་ངེས་པའི་ཕྱིར། གཏན་ཚིགས་དེ་གཉིས་བཀོད་པའི་བྱེད་ལས་ཀྱི་གཙོ་བོ་ཡང་སོ་སོར་ངེས་ཏེ། དངོས་པོ་འཇིག་རྒྱུ་དོན་གཞན་དང་ཕྲད་ན་འཇིག་པར་འདོད་པའི་ལོག་རྟོག་དང་། འཇིག་རྒྱུ་དང་ཕྲད་ཀྱང་མི་འཇིག་པར་འདོད་པའི་ལོག་རྟོག་གཉིས་སོ་སོར་སེལ་དགོས་པའི་ཕྱིར། འོན་ཀྱང་གང་ཟག་གཅིག་ལ་གཏན་ཚིགས་དེ་གཉིས་གཅིག་བཀོད་པའི་རྗེས་ལ་ཅིག་ཤོས་དགོད་དགོས་པ་ཡང་མ་ཡིན་ཏེ། ལྟོས་མེད་ཀྱི་རྟགས་བཀོད་པ་ལ་བརྟེན་ནས། དངོས་པོ་འཇིག་རྒྱུ་དོན་གཞན་དང་ཕྲད་ནས་འཇིག་པར་འདོད་པའི་ལོག་རྟོག་ལྡོག་སྟེ་དངོས་པོ་ཡིན་ན་མི་རྟག་པས་ཁྱབ་པ་ངེས་པའི་རྒོལ་བ་ལ། གནོད་པ་ཅན་གྱི་རྟགས་དགོད་མི་དགོས་པའི་ཕྱིར་དང་། གནོད་པ་ཅན་གྱི་རྟགས་བཀོད་པའི་བྱེད་ལས་རྫོགས་པའི་གང་ཟག་ལའང་། ལྟོས་མེད་ཀྱི་གཏན་ཚིགས་དགོད་མི་དགོས་པའི་ཕྱིར་རོ། །དོགས་པ་གསུམ་པའི་ལན་ནི། ཐོག་མར་རྩ་བའི་སྒྲུབ་ངག་བཀོད་ནས། དེ་རྗེས་རྟགས་ཀྱི་ཚེར་མ་འབྱིན་པའི་རིམ་པ་འདི་ནི། བསྟན་བཅོས་མཛད་པ་འདིའི་དགོངས་པ་ཡིན་ཏེ། མཁས་པ་འཇུག་སྒོ་ལས་ཆོས་གྲགས་སྒྲུབ་པའི་ངག་བཀོད་ནས། །གཏན་ཚིགས་ཚེར་མ་འབྱིན་པར་མཛད། །གཞན་དུ་ཚར་བཅད་གནས་སུ་བཞེད། །ཅེས་གསལ་བར་བཤད་པའི་ཕྱིར། འོ་ན་རྩ་བའི་སྒྲུབ་ངག་བཀོད་པའི་ཚེ། དེ་རྒོལ་བ་དེའི་ངོར་སྒྲུབ་ངག་ཡང་དག་ཡིན་ནམ་ལྟར་སྣང་ཡིན། ཡང་དག་ཡིན་ན། རྒོལ་བ་དེས་དེ་སྐོར་གྱི་ཚུལ་ངེས་དགོས་པས་རྟགས་ཀྱི་ཚེར་མ་ཕྱུང་མི་དགོས་སོ་ཞེ་ན། འདི་ནི་དོགས་པའི་གནས་ཡིན་པས། འོག་སྒྲུབ་ངག་སྐབས་སུ་འཆད་པར་བྱེད་དོ། གཉིས་པ་དེ་བྱུང་འབྲེལ་ངེས་བྱེད་ལ་གཉིས། གཞན་ལུགས་མི་འཐད་པ་དང་། རང་ལུགས་གཞག་པའོ། །དང་པོ་ལ། ལོ་ཙཱ་བ་ཆེན་པོ། རྒྱུ་འབྲས་ཚད་མ་ཕྲུགས་ལྔས་ངེས་ཏེ། དང་པོར་རྒྱུ་འབྲས་གཉིས་ཆར་མ་དམིགས་དེ་ནས་རྒྱུ་དམིགས། དེ་ནས་འབྲས་བུ་དམིགས། དེ་ནས་རྒྱུ་མ་དམིགས། དེ་ནས་འབྲས་བུ་མ་དམིགས་པ་དང་ལྔས་ངེས་པའི་ཕྱིར་ཞེས་གསུངས། འདི་མི་འཐད་དེ། གནས་སྐབས་ཀྱི་རྗེས་སུ་འགྲོ་ལྡོག་ཕྲུགས་ལྔ། ཉི་མའི་འོད་ཟེར་དང་རྔ་སྒྲ་ལའང་ཚང་བའི་ཕྱིར་དང་། རང་བཞིན་གྱི་དབང་དུ་བྱེད་ན་རྗེས་སུ་འགྲོ་ལྡོག་ཕྲུགས་གསུམ་གྱིས་ཆོག་པའི་ཕྱིར་རོ། །ཞེས་འཆད་པ་ནི། རྒྱུ་འབྲས་ཕྲུགས་ལྔས་ངེས་ཞེས་ཟེར། །ཞེས་སོགས་རྐང་པ་གཉིས་སོ། །གཉིས་པ་རང་ལུགས་ལ་གསུམ། རྒྱུ་འབྲས་སོ་སོའི་མཚན་ཉིད། ངེས་བྱེད་ཚད་མ་ཕྲུགས་གསུམ། དེ་ལ་གཞན་གྱི་རྩོད་པ་སྤང་བའོ། །དེ་ལ་དང་པོ་ནི། ཤེས་བྱ་ཆོས་ཅན། རྒྱུ་འབྲས་ཀྱི་མཚན་ཉིད་དང་དབྱེ་བ་འཇོག་ཚུལ་ཡོད་དེ། ཕན་འདོགས་བྱེད་རྒྱུའི་མཚན་ཉིད། ཕན་གདགས་བྱ་འབྲས་བུའི་མཚན་ཉིད་ཡིན་ཞིང་རྒྱུ་དེ་ལའང་། ཉེར་ལེན་གྱི་རྒྱུ་དང་ལྷན་ཅིག་བྱེད་རྐྱེན་གཉིས་ཡོད་པའི། རང་འབྲས་ཀྱི་ངོ་བོ་ལ། གཙོ་བོར་ཕན་འདོགས་བྱེད་ཉེར་ལེན་གྱི་རྒྱུའི་མཚན་ཉིད་དང་། རང་འབྲས་ཀྱི་ཁྱད་པར་ལ་གཙོ་བོར་ཕན་འདོགས་བྱེད་ལྷན་ཅིག་བྱེད་རྐྱེན་གྱི་མཚན་ཉིད་ཡིན་པའི་ཕྱིར། གཉིས་པ་ངེས་བྱེད་ནི། རྒྱུ་འབྲས་གཉིས་པོ་དེ་ཚད་མ་ཕྲུགས་གསུམ་གྱིས་ངེས་པར་བྱེད་དེ། ཐོག་མར་མེ་དུ་གཉིས་ཆར་མ་དམིགས། དེ་རྗེས་རྒྱུ་མེ་དམིགས། དེ་རྗེས་འབྲས་བུ་དུ་བ་དམིགས་པའི་ཚད་མ་སྟེ། མ་དམིགས་པ་སྔོན་དུ་འགྲོ་བའི་རྗེས་འགྲོའི་ཕྲུགས་གསུམ་ཁྱད་པར་ཅན་དེས། སྔོན་མཐའ་མ་ངེས་པའི་རྒྱུ་འབྲས་ངེས་པར་བྱེད། ཐོག་མར་དུ་བ་མཐོང་། དེ་ནས་མེ་མ་མཐོང་། དེ་ནས་དུ་བ་མ་མཐོང་བ་སྟེ། དམིགས་པ་སྔོན་དུ་འགྲོ་བའི་ལྡོག་པའི་ཕྲུགས་གསུམ་ཁྱད་པར་ཅན་གྱིས། ཕྱི་མཐའ་མ་ངེས་པའི་རྒྱུ་འབྲས་ངེས་པར་བྱེད་པ་ཡིན་པའི་ཕྱིར། གསུམ་པ་རྩོད་སྤང་ནི། ཁོ་ན་རེ། རྒྱུ་འབྲས་ངེས་པ་ལ་ཚད་མ་ཕྲུགས་གསུམ་དགོས་པ་དེ་མི་འཐད་པར་ཐལ། སྣང་མི་རུང་ག་ི་རྒྱུ་འབྲས་ལ་ཚད་མ་ཕྲུགས་གསུམ་པོ་དེ་མ་ཚང་། སྡོང་བུའི་རྣམ་འགྱུར་དང་མུན་པ་ལྟ་བུ་ལ་ཕྲུགས་གསུམ་པོ་ཚང་ཡང་རྒྱུ་འབྲས་མ་ཡིན། མེ་དུ་གཉིས་ལ་རྗེས་སུ་འགྲོ་ལྡོག་འཁྲུལ་བའི་ཕྱིར། རྟགས་གསུམ་པ་གྲུབ་སྟེ། དུ་བ་དེ་མེ་མ་ཡིན་པ་བརྒྱ་བྱིན་གྱི་སྤྱི་བོ་ལས་ཀྱང་སྐྱེ་བའི་ཕྱིར་ཟེར་ན། སྐྱོན་དང་པོ་མེད་དེ། སྐབས་འདིར་སྣང་རུང་གི་རྒྱུ་འབྲས་ཁོ་ནའི་དབང་དུ་བྱས་པའི་ཕྱིར། སྐྱོན་གཉིས་པ་མེད་དེ། མུན་པ་དང་སྡོང་བུའི་རྣམ་འགྱུར་རྗེས་སུ་འགྲོ་ལྡོག་མི་བྱེད་པའི་ཕྱིར། སྐྱོན་གསུམ་པ་མེད་དེ། བརྒྱ་བྱིན་གྱི་སྤྱི་བོའི་སྔོ་ཕྱུར་བ་དེ། དུ་བ་མཚན་ཉིད་པ་མིན་པའི་ཕྱིར་ཏེ། རང་རྒྱུ་མེ་ལས་མ་བྱུང་བའི་ཕྱིར་རོ། །དེ་ལ་ཁོ་ན་རེ། རང་རྒྱུ་བུད་ཤིང་ལས་མ་བྱུང་ན་མེ་མ་ཡིན་དགོས་པར་ཐལ་རང་རྒྱུ་མེ་ལས་མ་བྱུང་ན་དུ་བ་མིན་དགོས་པའི་ཕྱིར། འདོད་མི་ནུས་ཏེ། རྡོ་གཙུབ་པ་ལས་མེ་འབྱུང་བའི་ཕྱིར་རོ། །ཟེར་ན་མི་མཚུངས་ཏེ། མེ་དེ་དུ་བའི་ཉེར་ལེན་ཡིན་ཡང་། རྡོ་དང་བུད་ཤིང་སོགས་མེའི་རྡུལ་ཕྲན་སྡུད་པར་བྱེད་པའི་ལྷན་ཅིག་བྱེད་རྐྱེན་ཙམ་ཡིན་པའི་ཕྱིར་ཏེ། མེའི་རྡུལ་ཕྲན་དེ། མེའི་ཉེར་ལེན་གྱི་རྒྱུ་ཡིན་པའི་ཕྱིར། དཔེར་ན་མིག་དབང་གཟུགས་ཅན་པ་དེ། མིག་ཤེས་ཀྱི་བདག་རྐྱེན་ཡིན་པ་བཞིན་ནོ་ཞེས་འཆད་པ་ལ། རྒྱུ་འབྲས་ཕན་འདོགས་བྱ་བྱེད་ཡིན། །ཞེས་པ་ནས། རྡོ་ཤིང་སོགས་ཡིན་དབང་པོ་བཞིན་ཞེས་པའི་བར་ཤློ་ཀ་གསུམ་དང་རྐང་པ་གཉིས་སོ། །ཡང་ན་སྔོན་དང་ཕྱི་མའི་རྒྱུ་དང་འབྲས་བུ་ཐ་དད་དུ་ཡོད་དེ། དུ་བ་སྐད་ཅིག་མ་དང་པོ་དེ། རང་གི་ཉེར་ལེན་མེ་ལས་སྐྱེས། དུ་བ་སྐད་ཅིག་མ་གཉིས་པ་ཕན་ཆད་རང་གི་ཉེར་ལེན་དུ་བ་ལས་སྐྱེས་པའི་ཕྱིར། ཞེས་འཆད་པ་ནི། ཡང་ན་སྔོན་དང་ཕྱི་མ་ཡི། །ཞེས་སོགས་ཤློ་ཀ་གཅིག་གོ། །འདིས་ནི་དུ་བ་ཡིན་ན་རང་རྒྱུ་མེ་ལས་སྐྱེ་བས་ཁྱབ་ཀྱང་། རང་གི་ཉེར་ལེན་ནམ། དངོས་རྒྱུ་མེ་ལས་བྱུང་བས་མ་ཁྱབ་ཅེས་པའོ། །གཉིས་པ་མཚན་གཞི་ལ། རང་མཚན་རྐྱང་པ་དང་སྒྲ་དོན་རྐྱང་པ་འབྲེལ་པའི་མཚན་གཞིར་མི་འཐད་དེ། རང་མཚན་རྐྱང་པ་ལ་ཕན་ཚུན་རྗེས་འགྲོ་མེད་པས་བསྒྲུབ་བྱ་བསྒྲུབ་མི་ནུས། སྒྲ་དོན་རྐྱང་པ་ལ་འབྲེལ་བ་བྱས་ཀྱང་རང་མཚན་གོ་བར་མི་ནུས་པའི་ཕྱིར། དེས་ན་རང་ལུགས། སྒྲ་དོན་ལ་རང་མཚན་དུ་འཁྲུལ་བའི་ཆ་ལ་འབྲེལ་པ་འཇོག་དགོས་ཏེ། འཆད་པའི་ཚེ་ན་སོང་ཚོད་ལ་འབྲེལ་པ་སྤྱི་མཚན་ཁོ་ནར་སོང་ཡང་། འཇུག་པའི་ཚེ་ན་སོ་སོར་མ་ཕྱེ་བར་བྱས་པ་མི་རྟག་པ་དང་འབྲེལ་བ་ཡིན་ཞེས་ཁས་ལེན་པའི་ཕྱིར་རོ། །ཞེས་འཆད་པ་ལ། རང་མཚན་དང་ནི་སྒྲ་དོན་གཉིས། །ཞེས་སོགས་ཤློ་ཀ་གཅིག་གོ། །གསུམ་པ་དེ་དག་གང་གིས་ངེས་པའི་ཚུལ་ལ་གསུམ། ཕྱོགས་རེས་ངེས་པ་གཞན་གྱི་ལུགས། གཉིས་ཀ་དགོས་པ་རང་གི་ལུགས། རབ་བྱེད་འདིའི་དོན་བསྡུ་བཤད་པའོ། །དང་པོ་ནི། ཁ་ཆེའི་བྲམ་ཟེ་བདེ་བྱེད་དགའ་བ་དཔྱོད་པ་ཁོ་ནས་འབྲེལ་པ་ངེས་པར་འདོད་པ་དང་། རྒྱ་གར་ཤར་ནུབ་གུང་གསུམ་གྱི་ཉི་འོག་གི་པཎྚི་ཏ་རྣམས་ཚད་མ་ཁོ་ནས་འབྲེལ་པ་ངེས་པར་འདོད་པ་གཉིས་མི་འཐད་དེ། ཚད་མས་མ་དྲངས་པའི་དཔྱོད་པ་ནི་བློ་དོན་མི་མཐུན་ཡིན་པའི་ཕྱིར། རྗེས་དཔག་གིས་མི་མཐུན་ཕྱོགས་ལ་འཇུག་པ་ཁེགས་ཀྱང་། ཚད་མས་དྲངས་པའི་དཔྱོད་པ་མེད་ན་བླང་དོར་གྱི་བྱ་བ་བསྒྲུབ་མི་ནུས་པའི་ཕྱིར། དེས་ན་གཉིས་པ་རང་གི་ལུགས་ནི། འབྲེལ་པ་ངེས་པ་ལ་ཚད་མ་དང་ཚད་མས་དྲངས་པའི་དཔྱོད་པ་གཉིས་ཆར་དགོས་ཏེ། རྒྱུ་མཚན་བཤད་ཟིན་པའི་ཕྱིར་རོ། །འོ་ན་དཔྱོད་པ་དེ་བློ་རིགས་གང་ཡིན་སྙམ་ན། ཚད་མས་དྲངས་པའི་ངེས་ཤེས་ཡིན་པས། བཅད་ཤེས་ལས་མ་འདས་ཏེ། ཡིད་དཔྱོད་མེད་པའི་ཕྱིར་དང་། ཚད་མ་མིན་པའི་བློ་རིགས་བཞི་པ་ཡང་མེད་པའི་ཕྱིར་རོ། །གསུམ་པ་དོན་བསྡུ་ནི། འབྲེལ་པ་གཉིས་ཆར་དོན་ལ་མེད་ཀྱང་། དགག་སྒྲུབ་བྱེད་ནུས་ཏེ། བློ་ངོའི་འབྲེལ་པ་ལ་བརྟེན་ནས་བསྒྲུབ་བྱ་རྟོགས་པའི་རྗེས་དཔག་བསྐྱེད་ནུས་པའི་ཕྱིར་ཞེས་འཆད་པ་ལ། བདེ་བྱེད་དགའ་བ་དཔྱོད་པ་ཡིས། །ཞེས་པ་ནས། འཁྲུལ་པས་འབྲེལ་བའི་རྟོག་པ་སྐྱེ། །ཞེས་པའི་བར་ཤློ་ཀ་གསུམ་མོ། །དེ་དག་གི་གནད་སྡུས་ན། དོན་ལ་བྱས་དང་མི་རྟག་ཐ་དད་མིན། །མེ་དང་དུ་བ་ཕན་ཚུན་གཅིག་པ་བཀག །དེ་ཚེ་འབྲེལ་པ་མེད་ཅིང་རྒྱུ་འབྲས་ཀྱི། །ཕན་འདོགས་བྱ་བྱེད་ནམ་མཁའི་པདྨོར་མཚུངས། །བྱ་བྱེད་དང་བྲལ་འདུས་བྱས་སྐད་ཅིག་མ། །མཐར་ཐུག་དོན་ལ་བདེན་པར་འདོད་པའི་ཕྱིར། །ཞིབ་པར་རློམ་ཡང་དཔྱད་དོན་མ་རྫོགས་ཕྱིར། །གནས་ལུགས་དབུ་མའི་གྲུབ་མཐའ་འདིར་མ་བསླེབས། །ཁྱོད་ཀྱིས་མཐར་ཐུག་དཔྱད་པ་རྫོགས་པ་ནའང་། །བྱ་བྱེད་བྲལ་ཡང་འདུས་བྱས་ཡིན་ནོ་ཞེས། །འགལ་འདུའི་ཁུར་ཆེན་འདེགས་པར་མི་བཟོད་པར། །དོན་སྨྲ་གྲུབ་མཐའི་རང་སྐྱོན་ཁོ་ནར་ཟད། །བྱས་དང་མི་རྟག་དབྱེ་བསྡུའི་རྟོག་པ་དང་། །མེ་དང་དུ་བ་སྔ་ཕྱི་སྦྲེལ་བ་ཡིས། །སྒྲོ་བཏགས་བློ་ངོར་འབྲེལ་པ་རྣམ་གཉིས་ཀྱི། །རྣམ་གཞག་འཇོག་པ་མཁས་པའི་སྤྱི་ལུགས་ཡིན། །སྒྲུབ་ངག་འགོད་ཚེ་གཏན་ཚིགས་དགོད་ཚུལ་དང་། །སྒྲུབ་ངག་བཀོད་ནས་ཚེར་མ་འབྱིན་ཚུལ་དང་། །ལྟོས་མེད་རྟགས་དང་གནོད་པ་ཅན་གྱི་རྟགས། །བཀོད་པའི་བྱེད་ལས་སོ་སོར་ངེས་པ་ལ། །རྣམ་དཔྱོད་ལྡན་པའི་དོགས་པའི་གནས་བཀོད་ནས། །ཡིན་མིན་རྣམ་འབྱེད་བློ་ཡི་སྤོབས་པ་ཡིས། །མཁས་པའི་དབུས་སུ་མགྲིན་པ་འདེགས་ནུས་ན། །རང་བྱེད་འདི་ལ་མཁས་པའི་གོ་འཕང་ཐོབ། །ཚད་མ་རིགས་པའི་གཏེར་གྱི་དཀའ་འགྲེལ་གནད་ཀྱི་སྙིང་པོ་གསལ་བྱེད་ལས་འབྲེལ་པ་བརྟག་པའི་རབ་ཏུ་བྱེད་པ་སྟེ་རབ་ཏུ་བྱེད་པ་དྲུག་པའི་རྣམ་པར་བཤད་པའོ།། །།